text:
Sunday, August 3, 2014
जाति-पाति (क.नन्द विलास राय)
जाति-पाति
“यौ नूनू भाय, धानक खेतमे तँ नमहर-नमहर दरारि फाटि गेल। रोप सभ पिअर भऽ भऽ गेल। जँ छ-सात दिन आरो बरखा नै भेल तँ बुझू जे सभटा कएल-धएल पानिमे चलि जाएत।” चंचल कहलखिन।
“जएत नै चलि गेल। आब जे बरखा हेबे करत तैयो कि सोलह आना धान थोड़े हएत। जँ दस दिन बरखा नै भेल तँ बुझू गेल भैंस पानिमे...। हाथो तरक आ लातो तरक समापत।” नूनूजी चंचलकेँ कहलखिन।
गप-सप्पमे चंचल बजला-
“हे भाय, कोनो तरहेँ बिहुल नदीकेँ बान्हू नै तँ सभटा रोप जरि जाएत। भयंकर रौदीक लक्षण बुझहा रहल अछि। यौ आइ-काल्हि आेस केते गिरै छै?”
तैपर नूनूजी कहलखिन-
“यौ भाय, बिहुलकेँ बान्हब आब असान नै रहि गेल। दू लाखसँ बेसीए खर्च हएत। तखनि बान्ह बान्हल जा सकत। एतबे नै, पनिछेकि बेरमे कम-सँ-कम दू सएक हँसेरी चाही जे चेका आ बालुसँ भरल सिमेंटक बोरा उगहत। दू चारि गोटेकेँ लौकही पठा नहरिक पानिकेँ फाटक गिरा बन्न कराबए पड़त तखने हएत।”
चंचलजी बजला-
“यौ भाय, अपने जँ मनमे ठानि लेबै तँ बान्ह हेबे करत। परुकौं साल अहींक जोरपर बान्ह भेल। जइसँ धानक रोपनि भेल।”
नूनूजी अपन बड़ाइ सुनि उत्तर देलखिन-
“से तँ हम पाँच बेर ऐ नदीकेँ बन्हने छी। ठीक छै, परसू सखुआ परतीपर भिनसरे आठ बजे लोक सबहक बैसार करै छी। जँ सबहक विचार भऽ जाएत तँ परसूए हाथ लगा देब।”
रबि दिन आठ बजे भिनसरे सखुआ परतीपर बैसक भेल। पाँच गामक किसान सभ बैसल। सबहक विचार भेल, आइए बान्हमे हाथ लगा देल जाए। जेते देरी करब ओते रोपकेँ नोकसान हएत। मुदा रूपैआ तसलैमे तँ समए लगत। टेकटर आ जेसीबीबला तँ बिनु अगुरवार पाइए लेने औत नै। सभ गोटे नूनूजी सँ एक लाख टाका अपना दिससँ दऽ बान्हमे हाथ लगा दइले आग्रह करैत कहलकनि-
“जखनि रूपैआ तसील भऽ औत तँ अहाँकेँ आपस कऽ देल जाएत।”
सएह भेल नूनूजी अपन पाइ लगा काज शुरू करैले तैयार भऽ गेलखिन। काज शुरू भेल। बान्ह बान्हल गेल। सबहक खेतमे पानि गेल। पिअर भेलहा रोप सभ पानि पबिते हरिआ गेल। सभ गोटे नूनूजीकेँ जश देलकनि। आपसमे रूपैआ तसील नूनूजीकेँ आपस कऽ दइ गेल।
गामक मालिक दूर्गाबाबूक बेटा नूनूजी। लगधग पचास बीघा खेतक मालिक। जमानाक ग्रेजुएट। परोपट्टामे लोकप्रिय लोक। केकरो बेटीक बिआहमे नूनूजी बिनु बजौलो पहूँच एते अबस्स पुछै छथिन जे कोनो दिक्कतदारी तँ ने अछि। जँ कियो बिमार पड़ैए तहूमे नूनूजी सलाह दइ छथिन जे नीकसँ इलाज होइक चाही। जँ पाइ-कौड़ीक अभाव रहल तँ मदति सेहो करै छथिन।
तेसर सालक गप छी। बिन्दे साहक बेटीक बिआह मदना गामक तेजी साहक बेटासँ ठीक भेल रहए। दू लाख टाका, एकटा पल्सर मोटर साइकिल आ दू भरि सोनपर बात पक्का भेल छल। लड़िका पंचायत शिक्षक छथिन। नौकरी केनिहार लड़िका सबहक भौउ तँ अनेरे बढ़ल रहैए। जखैन कि लड़िका भैयारीमे असगरे आ पाँच बीघा खेतो। तेजी साह एक नम्बरक लोभी। बिन्दे साह साधारण किसान। एकदम भोला-भला बेकती। हुनकर एकटा बेटा कलकत्तामे टेकसी ड्राइभर, दोसर लड़का दिल्लीमे बिस्कुट फैक्ट्रीमे काज करैत। लड़िकाबलासँ गप भेल छेलै जे मोटर साइकिल आ एक भरि सोन दुरागमनमे देब। बिन्दे साह बिआहक सभ ओरियान कऽ नेने रहए। सर-कुटुम सभकेँ नौत-पिहानी पठा देने रहए। लड़िकाबलाकेँ दू लाख टाका सेहो गनि आएल रहए। बिआहक पाँच दिन पहिने भिनसर भने मदनासँ फोन आएल जे गाड़ी आ दू भरि सोनक दाम हमरा काल्हि पठा देब तँ बिआह हएत नै तँ नै हएत। फोनपर कहल गेल, दोसर गामबला हमरा पाँच लाख दइले तैयार अछि। ऐ बातपर बिन्दे साह झमान भऽ गेला। केतेक जोगाड़सँ तँ दू लाख टाका मदना पठौने रहथि। आइ भरिए दिनमे केतएसँ औत। बिन्दे साहक जाति बनवाली साहु लगानी-भिरानीक काज करैए। हुनके लग जा बिन्दे साह अपन सभ गप कहैत कहलखिन जे एक लाख टाका ताबे सम्हारि दिअ।
बनवाली साहु कहलकनि-
“टाका तँ जेते लेब हम तेते देब। मुदा बिनु जेबर लेने आकि बिनु जमीन लिखेने नै देब। एक लाख देब तँ दू लाखक जेबर रखब। जमीनो लिखाएब तँ दू लाखक आ लिखाइमे जे खरच हएत से अहींकेँ दिअ पड़त।”
बिन्दे साहक घरमे जेबर नै छेलनि। जमीन लिखाइमे पचीस हजारसँ ऊपरेक खर्च। गुनधुन करैत घर आपस आबि गेला। मनमे भेलनि जे एक बेर नूनूजी सँ भेँट कऽ सभ बात कहियनि।
सएह भेल, नूनूजी ऐठाम जा बिन्दे साह नूनूजीकेँ सभ बात कहलकनि। नूनूजी कहलखिन-
“हौ लड़िकाबला तँ नमहर चुतिया बुझहा रहल छह। हमरा विचारे तँ ओकरा ओइठाम कुटुमैती नै करह। मुदा बिआहक सभ ओरियान भऽ गेल छह। काडो बाँटि देने छहक। कहऽ केतेक टाकाक बेगरता छह।”
बिन्दे साह बजला-
“एक लाख टाका ब्यौंत कऽ दियौ।”
नूनूजी मुड़ी डोलबैत बजला-
“ओते तँ घरमे नै अछि, बैंकसँ निकालए पड़त। एना करह, टाका लऽ कऽ जेकरा मदना पठेबहक तेकरा हमरा संग लगा दैह। हम फुलपरास इलाहावाद बैंकसँ टाका निकालि ओकरा दऽ देबै।”
बिन्दे साह खुशीसँ बजला-
“बड़ सुन्नर गप कहलिऐ। आइए मदनाबलाक पाइ चलि जाएत।”
सएह भेल। बिन्दे साहक बेटा नूनूजी सँ पाइ लऽ मदनाबलाकेँ दऽ आएल। बड़ धूम-धामसँ बिआह भेल। नूनूजी अपनेसँ मुस्ताइज भऽ बरियाती सभकेँ भोजन करौलनि।
दू महिना पछाति बिन्दे साह जमीन बेचि नूनूजीक रूपैआ आपस केलनि। पाँच रूपैए सैंकड़ा सूदि जोड़ि नूनूजीकेँ दिअ लगला तँ कहलकनि-
“ई की दइ छहक। हम तोरा सूदि कहि तँ नै देने रहिहऽ। हमर टाका बैंकमे पड़ल छल। तोरा बेटीक बिअाहमे काज आएल। हमरा लेल ऐसँ पैघ आैर की हएत।”
तैपर बिन्दे साह निहोरा करैत कहलकनि-
“कम-सँ-कम बैंकोक सूदि तँ लऽ लिअ।”
नूनूजी-
“तोहर बेटी हमर बेटी नै छी की?”
बिन्दे साह कलजोड़ि कहलकनि-
“अहाँक उपकार जिनगी भरि नै बिसरब।”
परुकाँ बैसाखमे रूपा मण्डलक बेटाकेँ साँप काटि लेलक। पूरा गाम हल्ला भऽ गेल। नूनूजी रूपाक घरपर गेलखिन तँ देखलनि जे झार-फूक कऽ चलि रहल छेलै। नूनूजी ई खेला-बेला देखिते रूपाकेँ कहलखिन-
“ऐ सभ अन्धबिसवासमे नै पड़ह। जल्दी डाक्टर रामानन्द बाबूक लग िनर्मली लऽ जा।”
रूपा मण्डल कहलकनि-
“मािलक हाथपर एक्कोटा छुद्दी नै अछि।”
तैपर नूनूजी कहलखिन-
“केकराे मोटर साइकिलसँ ओतए पहुँचह हम पाछूसँ पाइ नेने अबै छिअह।”
रूपा सुनीलक मोटर साइकिलपर बेटाकेँ लऽ रामानन्द बाबू लग पहुँचल। रोगीकेँ देखि डाक्टर कहलकनि-
“अबैमे तँ बड़ देरी भऽ गेलह। जल्दी दस हजार जमा करह। इलाज शुरू करब।”
रूपा कहलकनि-
“डाक्टर साहैब, अहाँ दबाइ चालू कऽ दियौ। नूनूजी पाइ लऽ कऽ जैघड़ी ने पहुँचला।”
नूनू जीक नाओं सुनि डाक्टर साहैब इलाज चालू कऽ देलखिन। हुनका नूनूजी सँ नीक जान-पहिचान छन्हि। दसे मिनट पछाति नूनूजी अपना मोटर साइकिलसँ पहुँचला। बारह घंटा धरि इलाज चलला पछाति रोगी ठीक भेल। डाक्टर साहैब कहलखिन-
“आब ठीक छह रोगी। लऽ जा सकै छह।”
रूपा दुनू बापूत नूनू जीक पएर पकड़ि कानए लगल। नूनूजी डाक्टर साहैबकेँ पुछलखिन-
“अपनेक केते चार्ज भेल?”
डाक्टर साहैब बारह हजार कहलखिन। एक हजार छोड़बैत एगाहर हजार देलखिन आ कहलखिन-
“रूपा मण्डल बड़ गरीब अछि। एक हजार छोड़ि दियौ।”
डाक्टर साहैब मानि गेलखिन। ओतएसँ सभ विदा भेला।
छह मास पछाति रूपा मण्डल नूनूजीक रूपैआ आपस केलकनि। नूनूजी हुनकोसँ एक्को पाइ सूदि नै लेलखिन।
एमकी माघमे गोलबाक सूगर चनेसर कामतक अल्लू कोड़ि देने रहए। तइले चनेसर गोलबाकेँ दस-पनरह लाठी मारलक। गोलबाकेँ कपार फूटि गेल। गामक किछु लोक गोलबाकेँ सिखा-पढ़ा चनेसरपर मोकदमा करा देलक। चनेसरपर हरिजन एक्ट लगि गेल। आब तँ चनेसरकेँ प्रलय भऽ गेल। पुलीस पकड़ैले रेड करए लगलै। एक राति चनेसर नूनूजी लग आबि कानैत कहलकनि-
“सरकार, अहाँक गप गोलबा मानि जाएत। किएक तँ अहीं जमीनमे ओ सभ बसल अछि। हमरा गोलबासँ सोलह करा दिअ। अपने जे कहब से मानब।”
नूनूजी कहलखिन-
“अच्छा, ठीक छै। हम गोलबाकेँ बजा गप करै छी। तूँ चिन्ता नै करह।”
भिनसरे नूनूजी गोलबाकेँ बजा सभ बात बुझहा कऽ कहलखिन-
“केस-फौदारीसँ किछु नै भेटतह। तोरा हम चनेसरसँ दबाइक दाम आ केसक खर्च दिया दइ छिअ। दुनू गोटे सोलह कऽ लए।”
गोलबा बाजल-
“मालिक, हम सभ अहीं जमीनमे बसल छी। अहाँ जे कहब हम सभ सहए करबै।”
नूनूजी चनेसरकेँ बजा दुनू गोटेमे मिलानी करा देलखिन। कोर्ट जा दुनू गोटे सोलह लगा लेलक। केस खारिज भऽ गेल।
ग्राम पंचायत चुनावक घोषणा भेल। पंचायत सभमे भिन्न-भिन्न पदक चर्चा-परिचर्चा हुअ लगल। हमरो पंचायत छजनामे मुखिया पदक लेल बेसी चर्चा भेल। हम सभ विचार केलौं जे मुखिया पदक लेल नूनूजी सभसँ योग्य उमीदवार छथि। से नै तँ हम सभ हुनके ठाढ़ करब। आदमीओ पढ़ल-लिखल आ समाजसेवी छथि।
हम सभ नूनूजी लग ऐ विषयपर चर्चा केलौं। कहलनि-
“देखू, ऐ पंचायतमे हमर जाति दसे घर अछि। अखुनका राजनीति जाति-पाति लऽ कऽ होइए। तहूमे पंचायत चुनावमे तँ आरो बेसी चलै छै जाति-पाति। हमरा माफ करू अहीं सभमे सँ कियो ठाढ़ होउ। हम हर तरहेँ मदति करब।”
तैपर हम कहलियनि-
“अहाँक आगूमे सभ जाति-पाति फेल भऽ जाएत। हम सभ नै मानब। अहाँकेँ मुखियामे ठाढ़ कइए कऽ रहब।”
बड़ उत्साहसँ सभ नूनूजी केँ मुखिया पद लेल नोमिनेशन करौलकनि। नूनू जीक नोमिनेशन पछाति सोभित साह, मोहित कामत आ सुखदेव मण्डल सेहो मुखिया पद लेल नोमिनेशन करौलनि।
छजना पंचायतमे मुख रूपसँ तीन जातिक बोलबाला अछि। जइमे तेली, धानुक आ कियौट सभ छथि। शुरू-शुरूमे तँ नूनू जीक पक्षमे नीक हवा रहल। मुदा जौं-जौं समए बितैत गेल तौं-तौं जाति-पातिक हवा बहए लगल। किछु उम्मीदवार सभ वोटरकेँ चाह-जलखैक अलाबे दारूओ पिअबए लगल। ई सभ देखि नूनू बाबू बजला-
“अहाँ सभ मिलि कऽ हमरा उम्मीदवार बनेलौं। हम भोटक नाओंपर एक्को पाइ खर्च नै करब। चाहे हम जीती अथवा हारी। हमरा ने जीतक खुशी हएत आ ने हारिक गम।”
भोटक दिन अबैत-अबैत जाति-पातिक हवा आरो जोर पकड़ि लेलक। भोटे गिरै दिन लोक सभ बूझि गेल जे नूनूजी चुनाव हारि जेता। किएक तँ खुलेआम भोटर सभ अपना-अपना जातिकेँ भोट दऽ रहल छल। सहए भेल, भोँटक गीनतीमे सोभित साहु एक नम्बरपर, सुखदेव मण्डल दोसर नम्बरपर, मोहित कामत तेसर आ चारिम नम्बरपर नूनूजी रहला।
¦
Subscribe to: Post Comments (Atom)


c: text/html

text:
जानकारी केर मुताबिक अतरौली गामक जयगोविन्द झा बेनीपट्टी थाना केर देपुरा गाम निवासी मुकेश झा केँ संग अप्पन बेटी अर्चना के बियाह 28 अप्रैल 2016 केँ केना छलाह। बियाह केँ बाद दुरागमन भ' अर्चना अप्पन सासुर चल गेलीह। अर्चना क' पति संगे सासुरक लोग सभ द्वारा दहेजक लेल बारम्बार प्रताड़ित कायल जायत छलनी।
अर्चना मधुश्रावनी व पंचमी पूजाक लेल कानपुर सँ अप्पन नैहर अतरौली पांच दिन पहिने आयल छलीह। नैहर अयबाक दौरान अर्चना केँ पति व सासुरक लोग सभ बियाह म' भेटल जेवर ल' के नै आबे देलखिन। अर्चना अप्पन पति व सास क' पंचमी व मधुश्रावनी पूजा मेँ पहिरबाक लेल जेवर मांगलखिन मुदा सभ लोग जेवर देवा सँ इंकार करैत डूबी केँ मारबाक गप कहलखिन। जाहि सँ दुःखी भ' अर्चना एहेन कठोर डेग उठेली।
नैहर मेँ माई - बाबूजी आर आन लोग अर्चना केरखोजबीन शुरू केलनि मुदा अर्चना नै भेटलि। खोजबीन केँ दौरान सभक नज़र अर्चनाक दुनु पैरक चप्पल पर परलैन जे मोइन लग परल छल। शंका भेला पर मोइन मेँ खोज शुरू करबा पर अर्चनाक शव मोइन म' भेटलनि। अड़ेर थानाध्यक्ष किशोर कुणाल झा कहला कि शव क' पोस्टमार्टम लेल भेजल गेल अछि। प्राथमिकी दर्ज करि जांचक प्रक्रिया शुरू क' देल गेल अछि।

robotstxt: allowed

filter: keep


text:
पटना। पटना टिसन पर यात्री क भारी भीड कए देखैत रेलवे अगिला एक दू मास क बाद कईटा ट्रेन कए पटना जक्शन नहि आनत। जानकारी क अनुसार रेलवे पटना जक्शन स बहत रास ट्रेन कए नवनिर्मित पाटलिपुत्र स्टेशन स्थानांतरित करबाक विचार क रहल अछि। रेवले सूत्र क अनुसार संभवत: अप्रैल स कोलकाता दिसक कईटा ट्रेन राजेंद्र नगर स आ दिल्ली दिसक कईटा ट्रेन पाटलिपुत्र स्टेशन से खुलत। ज्ञात हुए जे एखन पटना टिसन स करीब 250टा ट्रेन रोजाना गुजरैत अछि, जाहि स एहि टिसन पर यात्री क भारी दबाव रहैत अछि, संगहि पटरी क रख-रखाव सेहो प्रभावित होइत अछि। ओना रेलवे बोर्ड एखन धरि पाटलिपुत्र कए टिसन क रूप मे मंजूरी प्रदान नहि केलक अछि, मुदा कहल जा रहल अछि जे रेल बजट मे एकर चर्च भ सकैत अछि। शुरुआत मे किछु चुनिंदा ट्रेन कए एहि दूनू टिसन स जोडबाक जानकारी भेट रहल अछि। रेलवे क एकटा अधिकारी क कहब अछि जे बॉम्बे जनता, जनसाधारण, संघमित्रा, पटना-पुणे एक्सप्रेस सन किछु ट्रेन पटना क बदला मे आब पाटलिपुत्र स आयल-जायल करत। एहिना दानापुर-हाबडा, कैपिटल, दानापुर-साहेबगंज, साउथ बिहार सन किछु ट्रेन राजेंद्रनगर स चलत। अधिकारी क कहब अछि जे एहन भेला स ट्रेनक परिचालय सुव्यवस्थित होएत आ पटना टिसन पर भीड सेहो कम होएत। सुरक्षा क नजरि स सेहो इ बहुत जरूरी अछि किया त रख-रखाव मे कमी क कारण दुर्घटनाक संभावना प्रबल रहैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
बहुत रास ट्रेन आब नहि आउत पटना
पटना। पटना टिसन पर यात्री क भारी भीड कए देखैत रेलवे अगिला एक दू मास क बाद कईटा ट्रेन कए पटना जक्शन नहि आनत। जानकारी क अनुसार रेलवे पटना जक्शन स बहत रास ट्रेन कए नवनिर्मित पाटलिपुत्र स्टेशन स्थानांतरित करबाक विचार क रहल अछि। रेवले सूत्र क अनुसार संभवत: अप्रैल स कोलकाता दिसक कईटा ट्रेन राजेंद्र नगर स आ दिल्ली दिसक कईटा ट्रेन पाटलिपुत्र स्टेशन से खुलत। ज्ञात हुए जे एखन पटना टिसन स करीब 250टा ट्रेन रोजाना गुजरैत अछि, जाहि स एहि टिसन पर यात्री क भारी दबाव रहैत अछि, संगहि पटरी क रख-रखाव सेहो प्रभावित होइत अछि। ओना रेलवे बोर्ड एखन धरि पाटलिपुत्र कए टिसन क रूप मे मंजूरी प्रदान नहि केलक अछि, मुदा कहल जा रहल अछि जे रेल बजट मे एकर चर्च भ सकैत अछि। शुरुआत मे किछु चुनिंदा ट्रेन कए एहि दूनू टिसन स जोडबाक जानकारी भेट रहल अछि। रेलवे क एकटा अधिकारी क कहब अछि जे बॉम्बे जनता, जनसाधारण, संघमित्रा, पटना-पुणे एक्सप्रेस सन किछु ट्रेन पटना क बदला मे आब पाटलिपुत्र स आयल-जायल करत। एहिना दानापुर-हाबडा, कैपिटल, दानापुर-साहेबगंज, साउथ बिहार सन किछु ट्रेन राजेंद्रनगर स चलत। अधिकारी क कहब अछि जे एहन भेला स ट्रेनक परिचालय सुव्यवस्थित होएत आ पटना टिसन पर भीड सेहो कम होएत। सुरक्षा क नजरि स सेहो इ बहुत जरूरी अछि किया त रख-रखाव मे कमी क कारण दुर्घटनाक संभावना प्रबल रहैत अछि।


text:
1995 स रंगमंच स जुडल रूपम श्री नैन ने तिरपित भेल स घर-घर चर्चित भ चुकल छथि। 2009 मे रंगकर्मी परमिला झा नाट्य वृति प्राप्त केनिहारि रूपम पंचकोशी सहरसा क नाम आइ अपन अभिनय कए नित्य निखारबा मे लागल छथि। मध्यवर्गीय परिवार लेल रंगमंच आ मैथिली रंगमंच मे महिला क भविष्य पर रूपम क संग विस्तार स गप केलथि अछि पत्रकार सुनील कुमार झा। प्रस्तुत अछि गपशपक किछु खास अंश।
प्रश्न – अपन संबंध मे किछु बताऊ?
उत्तर – सहरसाक एकटा मध्यमवर्गीय परिवार मे 10 मई 1988 मे हमर जन्म भेल, पिताजीक छाँव बचपने मे हमरा सबके माथ स उठि चुकल छल, माँ पोस-पालि कए पैघ केलक आई हम जे छी हुनके बदौलत।
प्रश्न – रंगमंच स कोना जुड़लहूँ?
उत्तर – बचपन स हमरा रंगमंच स बेसी लगाव छल, स्कूल कॉलेज मे हम डांस करैत रही, एहि क्रम मे एक बेर सुजीत जी हमर डांस देखलथि। एकरा बाद ओ हमर घर पर एलथि आ हमरा कहलथि-‘रूपम अहां इप्टा स जुडू, इ एकटा एहन सार्थक मंच अछि जेतए अहांक प्रतिभा कए केवल सराहल नहि जाएत अपितु एकटा नीक मंच सेहो भेटत। हुनक आश्वासन पर 1995 मे हम इप्टा, सहरसा स जुड़लहूँ। तकर बाद त जेना हमर सपना कए पंख लागि गेल आ सबहक आशीर्वाद स आइ हम एहि मुकाम पर छी।
प्रश्न – एहि ठाम तक पहुंचबा मे कोन तरहक संघर्ष करए पडल?
उत्तर – कॅरियर मे जतय तक पहुंचलहु अछि, हमर माँ क पर्याप्त सहयोग रहल। कहियो कोनो काज लेल ओ मना नहि केलथि। शुरूआत मे बड़ दिक्कत भेल, तरह-तरह कए उलहन सुनए पड़ल। लड़की भ कए कोना मंच पर अभिनय करत, इ सब कहैत रहल। मुदा आब जखन ओ हमरा एहि मुकाम पर देखैत छथि, त सब कए नीक लगैत छैन।
प्रश्न-अभिनय क अलावा कोनो अन्य कैरियर सोचने रही?
उत्तर – हम संगीत स प्रभाकर केने छी, रंगमंच क अलावा संगीत क साधना सेहो चलैत अछि, अगर हम रंगमंच स नहि जुड़ल रहितहुं त संगीत क क्षेत्र म रहितहुं।
प्रश्न – अहाक नजरि मे मैथिली रंगमंचक की भविष्य अछि?
उत्तर – मैथिली रंगमंच क भविष्य खास क महिला लेल आब उज्जवल बुझा रहल अछि। एहि चारि-पाँच साल मे मैथिली क जे ग्लोबलाइजेशन भेल अछि ओहि स एकर भविष्य पर कोनो तरह क शक नहि कैल जा सकैत अछि। मैथिली रंगमंच सेहो आब अंतररास्ट्रीय स्तर पर अपन उपस्थिति देखा रहल अछि। मैलोरंग, मिथिलालंगन, मीनाप, पंचकोशी आदि-आदि संस्था रंगमंच सब मैथिल प्रतिभागी क सहयोग क रहल अछि।
प्रश्न – जीवन क कोनो अविस्मर्णीय क्षण जे अहा हमरा संग साझा करए चाहब।
उत्तर – हमर जिनगीक सबस पैघ क्षण छल तरंग महोत्सव मे उत्कृष्ट नृत्य प्रस्तुति लेल प्रतिभा सिंह पाटिल स पुरस्कार लेब। ओना जखन ‘’नैन न तिरपित भेल’’ क पोस्टर समस्त बिहार मे लागल छल आ हमर सखी-सम्बन्धी सब फोन पर हमरा बधाई देने रहथि ओ समय हम आइ धरि नहि बिसरलहुं अछि।
प्रश्न – अहांक पुरस्कार क सूची त बड पैघ अछि, किछु खास पुरस्कार क चर्चा करए चाहब?
उत्तर – 2003 मे खगौल, पटना मे हमरा सर्वश्रेष्ठ अभिनेत्री स सम्मानित कैल गेल अछि आ तरंग महोत्सव मे उत्कृष्ट नृत्यक लेल द्वितीय पुरस्कार रास्ट्रपति प्रतिभा सिंह पाटिल स भेटल। संगहि 2009 मे मैलोरंग स प्रमिला झा नाट्य वृति आदि भेटल।
प्रश्न – भविष्य मे कौन तरह क काज करब पसिन करब?
उत्तर – जतय काज भेटत आ नीक काज भेटत, हम जरूर करै चाहब। ओ संगीत क्षेत्र हुए वा अभिनय क्षेत्र।
प्रश्न – इ’समाद मिथिलानी क अखबार अछि, एहन मे मिथिलानी लेल कोनो सन्देश।
उत्तर – निश्चित रूपेण महिला सब स इ कहै चाहब जे जों अहां रंगमंच स जुड़ल छी त पूरा जी जान स जुड़ल रहू, समाज क परवाह जुनि करू, जखन अहां मुकाम पर पहुंच जाएब तखन वैह आलोचक जे आइ अहांक आलोचना क रहल अछि ओ काल्हि अहांक सराहना करत।
हमरा स गप करबाक लेल बहुत बहुत धन्यवाद।
अहूं कए बहुत-बहुत धन्यवाद। अहां प्रगति करए सैह ईश्वर स कामना।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
Sunday, August 3, 2014
डिब्बाबला दूध (नन्द विलास राय)
डिब्बाबला दूध
जीबूजी प्राथमिक विद्यालयसँ सेवा निवृत शिक्षक छला। पुरान विचारक बेकती छला। संतानक नाआेंपर एकटा बेटा छन्हि जेकर नाओं विनीत छी। विनीत कलकत्तामे बैंक मैनेजर छथि। साल भरि पहिने हुनकर बिआह कोइलख गामक चुनचुन झाक बेटीसँ भेलनि। बिआहक मास दिनक पछाति विनीत पत्नीकेँ संगे रखए लगला। भगवानक कृपासँ कनियाँकेँ कल्याणक जोगता भेलनि। छह मास धरि कलकतामे रखलनि। पछाति गाम नेने एला। किएक तँ ऐ अवस्थामे स्त्रीकेँ बड़ तरद्दुतक खगता होइ छै। ओतए ओ अपन नोकरी देखितए आकि कनियाँक हिफाजैत करितए। गाममे सबहक विचार भेल जे एक मास सासुरमे रहि कनियाँ अपन नैहर चलि जेती। ओतए माए नीकसँ हिफाजैत करथिन। किएक तँ हुनका माएकेँ कोनो काज नै रहै छन्हि। दू-दूटा पुतोहु गाममे रहने हुनका फुरसतिए-फुरसति रहै छन्हि। विनीत कनियाँकेँ गाम पहुँचा, बाबू-माएकेँ सभ बात बुझा आपस कलकत्ता चलि गेला।
जे कनियाँ गाममे साड़ी-ब्लौज पहिरै छेलखिन ओ आब नाइटी पहिरए लगली। माथपर नुआँक कोन गप जे छातीओपर नुआँ नै रहै छन्हि। ससुरसँ बेधरक गप करै छथिन। भरि दिन टेलीवीजन देखैमे मगन। कनियाँक बेवहार आ पहिरब ओढ़ब देखि जीबूजी दुनू परानी छगुन्तामे पड़ि गेला। जीबूजीक पत्नी कोठियावाली कनियाँकेँ समझेबो केली मुदा कनियाँ कहलकनि-
“माए, कलकत्तामे स्त्रीगण सभ घरमे यएह कपड़ा पहिरैत अछि।”
मास दिनक पछाति जीबूजी मारूती भाड़ा कऽ कनियाँकेँ नैहर पहुँचा एला। जखनि बच्चा जनमक मास पूरि गेल तँ कोइलखवालीक नैहरामे सबहक विचार भेलनि जे दरभंगा अस्पतालमे भर्ती करा देल जाए। पहिल बच्चा छिऐ तँए पहिनेसँ सतर्क रहबाक चाही। पहिल बच्चामे केतेक तरहक फिरिसानी भऽ जाइ छै। मुदा दरभंगामे तँ सभ बेवस्था रहै छै। फोनसँ विनीतजी केँ अबैले कहल गेल मुदा नोकरीक बिवस्ताक चलैत नै आबि सकला। विनीतक सासु-ससुर एकटा सार आ सरहोजि सभ गोटे विनीतक कनियाँकेँ दरभंगा लऽ जा अस्पतालमे भर्ती करा देलकनि। जीबूओ जीसँ अबैले कहल गेल। मुदा ओ अपना घरक ओगरवाहि करैले रहि गेला आ पत्नीकेँ भतीजाक संग दरभंगा पठा देलखिन। दरभंगा अस्पतालमे भर्ती भेला दुइए दिन पछाति कनियाँ बालकक जनम देलखिन। बच्चा जनमैमे कोनो तरहक फिरिसानी नै भेल। छठिहार पछाति विनीतक माए अपन गाम मौआही चलि एली आ विनीतक पत्नी अपना माए-बाबूक संग कोइलख चलि गेली। मौआही पहुँचिते जीबूजी पत्नीसँ पुछलखिन-
“बच्चा नीके ना अछि किने?”
पत्नी कहलकनि-
“हँ, बड़ नीक अछि। एकदम अपना विनीतपर गेल अछि। मुँह-आँखि-नाक सभटा विनीते जकाँ। केश एकदम कारी आ औंठिया।”
जीबूजी जिज्ञासा करैत पुछलखिन-
“कनियाँकेँ दूध होइ छन्हि किने?”
तैपर पत्नी कहलकनि-
“हँ बेस दूध होइ छन्हि।”
जीबूजी फेर पुछलखिन-
“कनियाँ मौआही कहिया औती?”
पत्नी कहलकनि-
“किए, पोताकेँ देखैले मोन बेचैन अछि की? तखनि कल्हि भिनसरे चलि जाउ कोइलख आ पोताकेँ देखि आउ। ओना कनियाँ तीन मास पछाति औती।”
जीबूजी बजला-
“हँ यै, पोताकेँ देखैले मन चटपटाइए। काल्हि अठबजीआ बस पकड़ि कोइलख चलि जाएब। भऽ सकत तँ काल्हिए पोताकेँ देखि आपसो आबि जाएब।”
सएह केलनि भोरे कोइलख विदा भऽ गेला जीबूजी। साढ़े दस बजे पहुँचला। पोताकेँ देखि मन खुशी भऽ गेलनि। ओही दिन आपस अबैले चाहलथि मुदा नै आबए देलकनि। समधि-समधिन घेरि लेलकनि। दोसर दिन गाम पहुँचला।
तीन मास पछाति कनियाँ नैहरसँ सासुर एली। सासु-ससुरकेँ गोर लागि बच्चाकेँ सासुक कोरामे देली। सासु बच्चाकेँ जीबूजीक कोरामे देलखिन। जीबूजी बच्चाकेँ देखिते उदास भऽ गेला। किएक तँ बच्चाक स्वास्थ्य ठीक नै बुझेलनि। बच्चा कमजोर छल। कनियाँकेँ मौहाअी एलाक तेसर दिनक गप छी। जीबूजी बाबू बरही बजार विदा भेला तँ कनियाँ एकटा पूर्जा हिनका हाथमे देलकनि। जीबूजी पुछलखिन ई कथीक पूर्जा छी तँ कनियाँ कहलकनि-
“ई दूधक पुर्जा छी। बौआ लेल डिब्बाबला दूधक।”
तैपर जीबूजी कहलखिन-
“सासु बाजल रहथि कनियाँकेँ नीक दूध होइ छन्हि तखनि डिब्बाबला दूध की हएत।”
कनियाँ कहलकनि-
“हँ माए ठीके कहने हेती। दूधमे कोनो कसरि नै अछि। मुदा अपन दूध बौआकेँ नै पीबै छिऐ। कलकत्तामे देखलिऐ डिब्बाबला दूध पीबै छै।”
जीबूजी फेर पुछलखिन-
“से किए? रेडियोमे तँ कहैत रहै छै माएक दूध बच्चा लेल सभ अहारसँ नीक?”
तैपर कनियाँ कहलकनि-
“हँ रेडियोपर ठीके कहै छै। हमहूँ सुनैत रहै छी।”
“तखनि डिब्बाबलाक कोन प्रयोजन?”
कनियाँ खौंझाइत कहलकनि-
“ओह, बाबूजी ई सभ गप नै बुझथिन। डिब्बाबला दूध आनि देथुन।”
जीबूजी गुणधूनमे पड़ि बाबूबरही बजार दिस विदा भऽ गेला।
डिब्बाबला दूध तीन दिन पीएला पछाति बौआकेँ रद-दस्त हुअ लगल। हालति गड़बड़ भऽ गेलै। जीबूजी एकटा मारूती भाड़ा कऽ बाबूबरही लऽ गेलखिन। डाक्टर बौआकेँ देखिते कहलकनि-
“डायरीया भऽ गेल अछि। पानि चढ़बए पड़त।”
दू बोतल पानि चढ़ला पछाति थोड़ अराम भेलै। डाक्टर साहैब कहलखिन-
“दूधमे कोनो गड़बड़ी भेने एना भऽ गेलै।”
तैपर जीबूजी पुतोहु दिस इशारा करैत कहलखिन-
“डिब्बाबला दूध पीबै छथिन।”
डाक्टर साहैब अकचकाइत पुछलखिन-
“से किए, माएकेँ दूध नै होइ छन्हि की?”
जीबूजी कहलखिन-
“होइ छन्हि मुदा कनियाँ अपन दूध नै पीअबै छथिन। नवका आदमीकेँ नै बूझल अछि।”
तैपर डाक्टर साहैब चूप भऽ मुड़ी डोलबए लगलखिन। बच्चाक माए डाक्टर साहैबकेँ देखैत रहली।
¦
Subscribe to: Post Comments (Atom)


text:
कांग्रेस एतेक लाचार किएक ?
मराठी नेता शरद पवार होताह या प्रफुल्ल पटेल. अशोक चव्हाण या विलासराव देशमुख. बाल ठाकरे या राज ठाकरे. सभ अपना छोड़ि देश के सोचबे नहि करय छथिन्ह. ई मराठी नेता सभ केन्द्र के लेल सेहो सिरदर्द बनल छथिन्ह. राज ठाकरे... बाल ठाकरे मराठी मानुस के लsक उत्तर भारतीय के खिलाफ जहर उगलि रहल छथिन्ह. देश के भाषा.. क्षेत्र के नाम पर बांटय के कोशिश कs रहल छथिन्ह. कांग्रेसी सरकार लाचार अछि. शरद पवार जहां आटा...चाउर... दाल... सब्जी...चीनी के बाद आब दूध के दाम बढ़ाबय मे लागल छथिन्ह ओतहि प्रफुल्ल पटेल एयर इंडिया आओर इंडियन एयरलाइंस के खटिया ठाड़ कs देलखिन्ह. जहां महंगाई सं करोड़ों गरीब लोक मरि रहल अछि ओतय विमानन कंपनी सं सरकार के अरबों रुपया के नुकसान भ रहल छनि. आओर एहि सभ पर केंद्र के मनमोहन सरकार आंखि मुंदने अछि. यूपीए प्रमुख सोनिया गांधी जी एकरा कतेक बर्दास्त करथिन्ह? महंगाई.. क्षेत्रीयता...जाति... भाषाई राजनीति राहुल गांधीके राह के कठिन बना सकैत अछि. अहां के कि लगैत अछि कि शरद पवार...प्रफुल्ल पटेल जैसन नेता के केंद्र मे बनल रहबाक चाही? अपन राय जरूर भेजु.
हमर ईमेल:-hellomithilaa@gmail.com
Subscribe to: Post Comments (Atom)


text:
मधुबनी। 10 नवम्बर। झंझारपुर प्रखण्ड के रैयाम गांव निवासी विकाश कुमार मिश्र जे सीमा सुरक्षा बल म' तैनात छला कैल्ह दुपहर 12:40 बजे शहीद भ' गेला।
शहीद विकाश कुमार मिश्र क' मंगल दिन पाकिस्तान के तरफ सँ भेल सीज फायर उलंघन म' गोली लागल छल। कैल्ह बुधवार दिन इलाज के दौरान हुनक मृत्यु भ' गेलन्हि। विकाश श्रीनगर म' पोस्टेड छला। रैयाम गाम के स्व. शिवरुद्र मिश्र के पुत्र विकाश कुमार मिश्रक शहीद होयबाक समाद भेटते पूरा रैयाम गाम म' मातम पसरी गेल अछि। शहीद विकाश केर परिजन सभक कानि - कानि के बुरा हाल छैन्ह। विकाश चैर भाई में सभ सँ छोट छला, जिनकर बियाह सेहो नहि भेल छल।


text:
फ्रांस आ जर्मनीक कंपनी मधेपुरा मे इलेक्ट्रिक रेल इंजन बनेबाक लेल इच्छुक त अमेरिकी कंपनी चाहैत अछि महोवरा मे बनाबी डीजल रेल इंजन।
समदिया
नई दिल्ली । रेलवे मंत्रालय बिहार मे महोवरा आ मधेपुरा मे डीजल आ इलेक्ट्रिक रेल इंजन निर्माण क लेल 29,000 करोड़ टका क परियोजना क प्रस्ताव मंजूरी क लेल कैबिनेट क लग मे पठा देलक अछि।
मंत्रालय क एकटा वरिष्ठ अधिकारी कहन्लथि, ‘रेलवे बोर्ड साझा उपक्रम क आधार पर मधेपुरा आ महोवरा मे रेल इंजन निर्माण इकाइ क स्थापना क लेल प्रस्ताव कए मंजूरी द देलक अछि। एहि परियोजना कए मंजूरी क लेल हाल मे कैबिनेट क लग मे पठाउल गेल अछि।Ó
जतय मधेपुरा क परियोजना मे सालाना 1200 एचपी क 120 आईजीबीटी-आधारित इलेक्ट्रिक रेल इंजन तैयार करबाक योजना अछि, ओतहि महोवरा इकाई मे प्रति वर्ष 130 डीजल इंजन बनाउल जाएत।
अधिकारी कहला, ‘रेलवे आठ साल क अवधि क दौरान एहि दूनू इकाइ स एक-एक हजार इंजन क खरीद करत। एहि इंजन क खरीद पर अनुमानित रूप स 27,000 करोड़ टका क निवेश कैल जाएत। निजी क्षेत्र क कंपनी क संग कैल गेल अनुबंध सेहो 25 साल क अवधि क लेल एहि इंजन क रखरखाव स संबद्ध होएत।
हालांकि महोवरा मे रेल इंजन संयंत्र कए 2006 मे आ मधेपुरा संयंत्र कए 2007 मे मंजूरी भेट गेल छल, मुदा संभावित बोली दाताओं द्वारा दिलचस्पी नहि दिखेबाक कारण एहि मे विकास कार्य कए अंजाम नहि देल जा सकल।
मंत्रालय क अधिकारी कहब अछि, ‘एहि परियोजना कए अंतरराष्ट्रीय बोली क लेल राखल गेल छल, मुदा पिछला साल आर्थिक मंदी कए देखैत हम सब एकरा विभागीय उत्पादन इकाई क रूप मे स्थापित करबाक फैसला लेलहूं अछि। बाद मे योजना आयोग आ रेलवे बोर्ड साझा उपक्रम क आधार पर एहि परियोजना कए अंजाम देबाक सुझाव देलक।Ó
अप्रैल, 2008 मे संयंत्र क स्थापना क लेल रेलवे एकटा निविदा आमंत्रित केने छल। पिछला साल फरवरी मे दूनू संयंत्र क लेल एक-एकटा बोली प्राप्त भेल छल, जे अनुरूप नहि छल। एहि लेल मंत्रालय एकरा विभागीय इकाइ क रूप मे स्थापित करबाक फैसला केेलक। तीनटा कंपनी मैसर्स आल्सटॉम, फ्रांस, मैसर्स बोम्बाडियर और मैसर्स सीमेंस, जर्मनी मधेपुरा मे इलेक्ट्रिक रेल इंजन निर्माण इकाई स्थापित करबा मे दिलचस्पी देखेलक अछि। ओतहि जीई इंडिया आ ईएमडी, यूएसए कए पिछला साल महोवरा मे डीजल रेल इंजन निर्माण इकाई क लेल सूची मे शामिल कैल गेल छल।


text:
राग पटना द्वारा आयोजित चारिम शशि भूषण स्मृति नाट्य उत्सव क पहिल दिन मैथिली क नाम रहल । पहिल दिनक शुरूआत भेल मैथिली क चर्चित नाटककार रामेश्वर प्रेम लिखित नाटक ‘जल डमरू बाजे’ क मंचन स । एहि नाटकक मंचन करनिहार संस्था छल दिल्ली क बहुचर्चित आ पिछला कैक साल मैथिली क दिल्ली में जिया क रखनिहार मिथिला क नाट्य संस्था मैथिली लोक रंग ( मैलोरंग ) ।
कार्यक्रम क शुरूवात श्री रामेश्वर प्रेम कए तृतीय शशिभूषण स्मृति नाट्य लेखन सम्मान स सम्मानित कए क भेल । निर्मली, बिहार मे जनमल रामेश्वर प्रेम हिन्दी क सर्वाधिक चर्चित नाटकार मे स एक छथि । रामेश्वर जी साहित्य क विविध विधा मे रचनात्मक योगदान देने छथि, खास कए क अपन नाट्य लेखन स साहित्य आ रंगमंच दूनू कए समृद्ध केने छथि ।
मैलोरंग क सर्वाधिक प्रिय नाटक मे स एक ‘जल डमरू बाजे’ मिथिलांचल क बाढि़क विभीषिका पर ओतुका लोगक आर्तनाद पर आधारित अछि । मिथिलांचल क संपूर्ण भू-भाग प्रलयंकारी बाढि़क साले साल सामना करैत अछि । लोग अपन-अपन नेता वा राजकीय प्रशासक क आश्वासन पर एहि तरहे भरोसा करैत अछि कि हुनका बिना एहि प्राकृतिक विपदा स कियो आन निजात नहिं दिया सकैत अछि । आइयो मिथिला क सेह हाल अछि ।
भुखला क रूप मे दूल्हा बनल मुकेश आ कनिया क रूप मे भुखली बनल नीरा झा अपन एकमात्र बच्चा लए क बाढि़ मे टौआएत एकटा बाढ़ राहत प्लेटफार्म पर आसरा लैत अछि । भुखला शब्दभेदी बर्छी चलेबा मे माहिर छल । हुनका इ आश छल कि ओ माछ पकड़त आ दू दिन से भुखल भुखली कए माछ खुआएत । मुदा एहन नहि भए पाबैत अछि । एकटा राति पानि मे माछक चक्कर मे ओ अपन बच्चा पर जेकि अनचोक्के मे पानि मे खसि जाएत अछि पर बर्छी चला दैत अछि । ओ बुझैत अछि जे बड़का माछ पकड़ाएल अछि जे भुखली क पेट भरत आ हुनकर स्तन दुध आएत जाहि से हुनकर बच्चाक प्राण सेहो बचि जाएत । मुदा भोरका इजोत मे हुनकर इ भ्रम दूर भए जाएत अछि । अपन बच्चाक खुनमा-खुन देखि भुखली सेहो अपन प्राण त्याग देति अछि ।
बाढि़क विभीषिका पर मनुखक जीवित रहबाक एक चुटकी आश कए जीवंत करबाक काज केलक मुकेश झा, नीरा झा, अनिल मिश्रा, वंदना, प्रवीण कुमार, सत्यकेति मिश्रा, राजीव रंजन, संतोष झा, अमरजीत राय, नेहा वर्मा आ विपुल जेहन कलाकार । मैलोरंग माजल कलाकार अभिनय नाटक मे चारि चांद लगा देलक । ओतहि प्रकाश व्यवस्था दर्शकक मोन मे किछु छोभ उत्पन्न केलक । किछु जगह पर प्रकाश एकदम समझ से बाहर छल । संगे हॉल क ध्वनी सेहो मोन क उदास केलक । संवाद क स्वर नीक जेंका दर्शक तक नहिं पहुंचि रहल । ध्वनी आ प्रकाश व्यवस्था क हाल इ छल जे कलाकार कए ध्वनी आ प्रकाश क अनुसार अपना आप में एडजस्ट करबा में बड़ मशक्कत करय पड़ल । जेना भुखली कए भुखला क बर्छी चलेला क बाद मंच पर स बच्चा क पानि में खसेनाय । कैकटा दृश्य में कलाकारक तैयार होए स पहिने मंच कए प्रकाशित कए देल गेल छल । मैलोरंग क एहि पर सेहो काज करय पड़त । ओना एहि मे स्पष्ट रुप से हॉल क दोष छल मुदा मैलोरंग एहन संस्था कए हॉल क निरीक्षण आ ओहि अनुसार ध्वनी संयोजन सेहो करबाक जरूरत छल ।
एहि सबहक बादो नाटक पटना क दर्शक पर अपन छाप छोड़बा मे सफल रहल । पटनाक दर्शकक थोपड़ी आ स्नेह हमरा जानिते मैलोरंग क हृदय में बसि गेल हेतय । कार्यक्रम क अंत मे मैलोरंग क निर्देशक प्रकाश झा जी कए राग, पटना दिस स चतुर्थ शशिभूषण स्मृति चिन्ह प्रदान कएल गेल । एहि अवसर पर प्रसिद्द कवि श्री अरूण कमल, कथाकार व नाटकार श्री हृषीकेश सुलभ वा वरिष्ट रंग समीक्षक श्री अजीत राय आदि उपस्थित छलाह ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa, Mailorang


text:
अंतिम पेज.......................................................
Saturday, October 18, 2014
रिजल्ट
रिजल्ट
पहिल जनवरीकेँ रवि दिन रहने दोसर दिन स्कूलो खुजत आ बड़ादिनक छुट्टीसँ पहिने भेल परीछाक रिजल्टो निकलत। ओना शिक्षक अभिभावक आ विद्यार्थीक बीच नव बर्खक उपहारक समए रहने खुशीक वातावरण पसरले अछि। केना नै पसरौ! दुर्गापूजा अबैसँ पहिने जे खुशी मनमे उमकैत ओ तँ सप्तमी पूजा धरि रहबे करैत। ठाँउ करब, फूल-पातसँ पूजा करब, काँच माटिक दियारीसँ साँझ देब, स्तुति करब, मुदा आँखि (डिम्हा) पड़ला पछाति जे उत्सवक मेला शुरू होइए तेकर पछातिए ने खगल-भरल हाथक वोध होइए।
गामेक हाइ स्कूलक नअम कक्षामे गोबर गणेश सेहो पढ़ैत। ओकरो रिजल्ट निकलत। जहिना आन-आन विद्यार्थीमे खुशी तहिना ओकरो। एक तँ परीछा देला पछाति बड़ादिनक छुट्टीक उछाही तैपर आगू बढ़ैक अवसरि किए ने रहतै। ओना छुट्टीक उछाही सभ छुट्टीमे होइ छै मुदा से बड़ादिनक छुट्टीमे नहियेँ रहै, मुदा किछुओ तँ जरूर रहए। सालमे केतेको छुट्टी विद्यालयमे होइए, जइमे किछु स्थाइओ आ अस्थाइओ होइ छै। ओना बाबन-तिरपनटा रवि अपन अठबारे हिस्सा लइये लेने अछि, मुदा तँए आन-आनक कोनो सीमा-सरहद नै छै? छइहे। किछु पावनि-तिहारक नामे अछि, किछु मौसमक नामे अछि तँ किछु समैक नामे। खैर जे होउ, मुदा जहिना घटनकेँ बढ़न कहल जाइ छै तहिना छोट दिनकेँ पैघ दिन अर्थात् बड़ादिन कहि आराम करैक अवसरि देल जाइए!
केतबो धड़फड़ केलक गोबर गणेश तैयो साढ़े दस बाजिये गेलै। एक तँ स्कूलो जेबामे किछु बिलम भाइए गेल रहै मुदा रिजल्टक खुशीक हकार बँटबे ने केने रहए। तँए विद्यालय जाइसँ पहिने हकार सेहो बँटैक छइहे। विदा होइसँ पहिने बाबा लग जा बाजल-“बाबा, आइ रिजल्ट निकलत।”
अंतिम पेज.......................................................
गोबर गणेशक विचार श्यामचरणकेँ जँचलनि। मनमे उठलनि जे भरिसक हमहूँ सभ (पुरुष पात्र) अतिक्रमण करै छी। से नै तँ दुनू गोटेक (पति-पत्नी) दिशा दू किए भऽ जाइए। परिवारक भीतर जँ वैचारिक समरूपता रहत तँ मतभेद किए हएत। सभ तँ बालो-बच्चा आ परिवारोकेँ नीक्के चाहै छिऐ।
अाङ्गगन पहुँच दादीकेँ गोड़ लागि गोबर गणेश पाशा बदलैत बाजल-
“दादी, पास केलिऐ। तेते ने बैटरीबला पङ्खा, बत्ती, छोटका बड़का कम्प्यूटर, आरो कि कहाँ आबि गेल अछि जे घरे बैसल इंजीनियर-डाक्टर बनि जेबौ।”
पोताक विचार सुनि दादी एते अह्लादित भऽ गेली जे लाख सम्हारला पछातिओ मुहसँ खसिये पड़लनि-
“रौ गोबरा, सभ दिन तूँ गोबरे रहमेँ।”
दादीक बात गोबर गणेश नै बूझि पौलक। अपनापर सुनैक शङ्का भेलै। ‘सुनैक शङ्का’ ई जे गोबराएल कहलक आकि गोबर गणेश। सभ तँ गोबर गणेश कहैए। भऽ सकै छै बिनु दाँतक बूढ़ मुँह किछु बजाइए गेल होइ। केहेन-केहेन बीखधरक तँ बीख बिनु दाँते निकलिते ने छै, दादी तँ सहजे बूढ़ दादीए भेली। बाजल किछु ने चाहक गिलास नेने बाबा लग पहुँचल। हाथमे चाहक गिलास पकड़बैत बाजल-
“बाबा, अहाँ खुशी भेलौं किने?”
“बौआ, जँ तूँ खुशी तँ हमहूँ खुशी।”¦२,३४३¦
१६ जनवरी २०१४
Subscribe to: Post Comments (Atom)


text:
नई दिल्ली : उरी में सेना कs हेडक्वाटर पर भेल गेल हमला कs लs के विपक्ष ने मोदी सरकार'क' लापरवाही कs ज़िमेदार ठहरेने अछि। बिहारक मुख्यमंत्री नितीश जी भी इ उरी आतंकी हमला में घोर निंदा कएलक,अउर ए आतंकी हमला में शहीद ज़बान'क' परिवार पाक सँ कोनो भी रिश्ता नै राखह कs लेल मांग कएलक।
आरजेडी प्रमुख लालूप्रसाद यादव के द्वारा कहल गेल अछि,की मोदीजी कs लापरवाही के चलते भारत कs ज़बान मारल जाs रहल अछि। हुनका अपन देश के जबाब दियह परतैंन। दोसर ओर कांग्रेस उपाध्यक्ष राहुल गांधी उरी हमला पर भेल गेल आंतकी हमला पर घोर निंदा कएलक। सोनिया गांधी एकरा कायराना हमला कहलैथ।
कायरता कs तेल चढ़ल अछि, लाचारी'क' बाती पर,
दुश्मन नंगा नैच रहल अछि, भारत माँ 'क'छाती पर,
दिल्ली वाला एS हमलों पर,दो आंसू रो लैS अछि,
कुत्ता चाइर गो मारला के लेल हम सत्रह शेरक जान गवा दैs छी।।
(मैथिलि रूपांतरण : दुर्गानाथ झा के फेसबुक वाल सs )
.


text:
शेयर बाज़ार में एतिहासिक गिरावट
गिरावट के ई सिलसिला पिछला 6 कारोबारी दिन सं जारी छै आओर एहि दौरान सेंसेक्स करीब 3222 अंक गिरल अछि. आओर लोक के करीब 11 लाख करोड़ रुपया डूबि चुकल छै. लोक कहय छथिन्ह जे मजबूत शेयर में पाई लगाबह मुदा आई मजबूत शेयर सेहो धराशायी भ गेल... चाहे वो रिलायंस... डीएलएफ... बजाज ऑटो... या एसीसी जैसन मजबूत ब्लू चिप कंपनी के शेयर किएक नहिं होय. बाजार में गिरावट सं नुकसान त भेल अ मुदा अगर अहां अपन शेयर नहिं बेच लंबा समय के लेल रखने छी त भ सकय छै बाजार जखन आगा बढ़त त फायदा होयत. ओना अहि गिरावट में सेहो किछ लोक फायदा उठाबय के लेल तैयार रहय छथि. कइटा एहन कंपनी के शेयर बहुत कम दाम पर मिलि जाय छै जकरा किछ दिन के बाद बढ़य के संभावना रहय छै... जे कंपनी के शेयर के पोटेंसियल नीक रहय छै ओहि में पाय लगाकय रखल जा सकय छै. एहि गिरावट में ओहि लोक के ज्यादा नुकसान भेल अ जे ज्यादा दिन शेयर नहिं रखय छथि. अगर अहां दीर्घ अवधि के लेल निवेश करय छी तखन शेयर बाजार अहां के लेल फायदा मंद अछि. मुदा आई खरीदलौ आओर काल्हि बेच देलहुं हुनका सोम दिन नुकसान उठावय पड़लन्हि अ. ओना आमतौर पर सुरक्षित मानय जाय वाला म्युचुअल फंड में सेहो गिरावट आयल अ मुदा जे हर महीने SIP सं नियमित रुपे पाई जमा करय छथि हुनका उपर एकर कोनो खास असर नहिं पड़तन्हि.
शेयर बाजार में हाल में आयल तेजी सं बड़ लोक एहि तरफ आकर्षित भेला अ. लाखों डीमैट अकाउंट खुलि गेल अ. एहि में रिलायंस के आईपीओ आयला सं आओर तेजी आयल अ मुदा लोक के भीड़ के जेम्हर भागैत देखलहुं ओम्हर भागय के जरूरत नहिं छैन . नवका लोक के... शेयर बाजार के कम जानकार लोक के बचि कय... संभलि कय.. पाई लगावय के जरूरत छै... जिनका पास पैसा छनि हुनका अगर किछ पाई डूबि जयतन्हि त कोई असर नहिं पड़तन्हि... मुदा अगर अहांक जीवन भरक पाई अगर एकहिं बेर में डूबि गेल त कतहु के नहिं रहब. एहि के लेल हर कोनो आदमी के सलाह पर काज नहिं करु. जे लोक कहिओ पाई नहिं लगौने अछि आ ओ अहां के सलाह द रहल अ त संभलि जाउ. एहन आदमी के सलाह पर बाजार में नहिं कूदि पड़ु जिनका खुद बाजार के गहराई के पता नहिं छनि. बाजार विश्लेषक... विशेषज्ञ के पास जाउ... एसआईपी के माध्यम सं पाई लगाउ. कनि कमे आयत मुदा सुरक्षित त रहत. कनि के लोभ में अपन पूरा पाई नहिं डूबा दिअ. पाई लगाबय सं पहिने पूरा सतर्कता बरतु.
3 comments:
सच्चाई हैReplyDelete
सटीक विश्लेशण है
वाट लगी है
बाज़ार की
यह चोट है
लौहार की
Hamar Nam Achi Manoj Kumar Jha Villge Ujan KankpurReplyDelete
Ham e janah chahe chi Share Bazar mai kena Rs Lagayal jay aur akar kona fiada hate se hamra jankari chhi kirpa kay ka batawi aur kon kampani ke share purchage kay jay aur akar hum part time mai marketing work karay chahe chi
Hamr Mobile No e achi 9971941662
I am Manoj Kumar JhaReplyDelete
i interested share puchage and marketing work


text:
फगुआ के मंगलकामना
सभ मैथिल के फगुआ के मंगलकामना.
मिथिलाक फगुआ खेलबा के मजा बचपन में बड्ड लेलहुँ. आब ओहि मजा के ढूर्हबा लेल आ फगुआ खेलबाक लेल सभ साल गाम पहुँचि जाइत छी (इ साल अपवाद रहल – झोड़ा-झंटा बान्हि तैयार छलहुँ – मुदा विधि के विधान देखियौ – २-३ घंटा पहिले कार्यक्रम रद्द कर परल 🙁 ). फगुआ के दिन आब शुद्धरूपें ताड़ी-दारू-मुर्गा-माछ-माउंस आ मारा-पीट्टी के पावनि बनि चुकल अछि. सभ साल आशा ल क जाइत छी आ अगिला साल किछू सुधार होबाक आशा ल आबि जाइत छी.
अगिला फगुआ गाम में मनेबाक आशा समेत अहाँ सभ के फेर सं मंगलकामना.


text:
प्राप्त खबैर केर मुताबिक अपराधी सभ 25 बरखक आनंद क' मरुकिया कबीर चौक लग कैल्हि मंगल दिनक सांझ मे गोली मारी घायल क' देलक। एहि घटनाक बाद युवक क' स्थानीय रेफरल अस्पताल मे भर्ती कराओल गेल जता डॉक्टर सभ हुनकर गंभीर हालत क' देखैत दरभंगा मेडिकल कॉलेज अस्पताल रेफर क' देलक। घायल युवक आनंद जिलाक परसा गाम निवासी बताओल जे रहल अछि।
अपराधी सभ युवक क' गोली किएक मारलक, फिलहाल ऐहिक पता नहि लगाओल जे सकल अछि। पुलिस मामाला दर्ज करी अंधराठाढ़ी आओर अगल - बगल केर इलाका म' अपराधी सभक पहिचान आओर गिरफ्तारी केर कोशिश तेज क' देना अछि।


text:
जयन्त ठाकुर । प्रदेश नम्बर २के नामाकरणके लऽ कऽ विभिन्न वर्गक व्यक्तिमे मतान्तर देखल जा रहल अछि । किओ कोनो नाम तऽ किओ कोनो नामक सुझाव दऽ रहल छथि । दूधमतीक पछिल्ला अंकमे प्रदेशक अस्थायी राजधानीके लऽ कऽ कलाकारसभ कतेक हर्षित छथि विषयमे चर्चा कएने छलहुँ ओहि क्रममे पुरुष कलाकारसभ …Read More »
रंगमञ्चमे सक्रिय डान्सरसभ
जयन्त ठाकुर । जनकपुर या कही मिथिला क्षेत्र कलाक भण्डार अछि कहल जाए तऽ अतिशयोक्ति नहि हएत । एहि ठाम कलाक प्रत्येक विधामे कलाकारसभ अपन प्रतिभाके जमि कऽ प्रदर्शन करैत आएल छथि । चाहे ओ अभिनय हुए या संगित या नृत्यक किए नहि हुए । मुदा अखन आबि कऽ नृत्य …Read More »
जनकपुरक नृत्यकला उत्थानमे लागल संस्थासभक चर्चा
जयन्त् ठाकुर । जनकपुर बहुत पहिनेसँ कलाक हरेक विधामे अपन अमिट छाप छोडए सफल भेल अछि । मुदा पछिल्ला किछु समयमे नृत्य विधामे निस्कृयजँका लागि रहल जनकपुरक रंगमञ्च फेरसँ ओहि विधाक नीक समयसँ गुजरि रहल अछि । नृत्यरुपी विधाक पटरीपर फेरसँ जनकपुरके दौडाबए लेल किछु संस्था बहुत बेसी सक्रिय रहल …Read More »


text:
प्रेम दिवस
भ्यालेन्टाइन्स डे, साइन्ट भ्यालेन्टाइन्स डे वा साइन्ट भ्यालेन्टाइन्स कऽ पर्व कहल जाइत अछि,[१] एक वार्षिक बिदा छी जे १४ फरवरीमे मनावल जाइत अछि। ई पर्व पादरी साइन्ट भ्यालेन्टाइनक बलिदानसँ सम्बन्धित अछि । तत्कालीन रोमन सम्राट् क्लाउडियस द्वितीय युवा प्रेम आ विवाहमे लगल सैनिक सेवा प्रभावित होएत कहिक एकरा प्रतिबन्ध लगौने छल मुद्दा भ्यालेन्टान सम्राट्क निर्णयक धर्मविरुद्ध कहैत छल । उनकर बुझाइ छल- अनुशासनक दायराभितर होएवाला प्रेम आ आकर्षणमे ईश्वर सेहो खुसी होएत अछि । ओही लेल ओ राजाक आज्ञा अवज्ञा करैत प्रेम आ विवाहक लेल प्रेरित मात्र नै केलक युवायुवतीक जोडीसभ तयार करि सार्वजनिक स्थलमे सामूहिक विवाह कार्यक्रम सम्पन्न केलक आ निषेधाज्ञा तोडिके आरोपमे उनका ई.पू. २७० फेब्रुअरी १४ मे मृत्युदण्ड देल गेल छल । प्रेमक लेल प्राण उत्सर्ग करिके ओ पादरीक सम्झनामे भ्यालेन्टाइन डे मनावल सुरु भेल अछि । विश्वभरि ई दिनक उत्सवक रूपमे मनावल जाइत अछि ।
भारतमे १९९२ कऽ आसपास भ्यालेन्टाइन्स डे कऽ प्रचलन प्रारम्भ भेल । विश्व बजारक प्रतिस्पर्द्धा, आर्थिक उदारीकरण आ पाश्चात्य प्रभाव कऽ कारण भारतीय समाजक युवावर्ग सेहो एकरा आत्मसात करि लेलक । आ सार्वजनिक स्थानसभ पर प्रेम-प्रदर्शन कऽ पारस्परिक प्रतिस्पर्द्धा शुरू भऽ गेल।
भारतमे जतय वीरसभ कऽ बलिदान-दिवस मनावाल जाइत छल ओतय भ्यालेन्टाइन्स डे मनावाल जाए लगल।
विषय सूचीसभ
- १ साइन्ट भ्यालेन्टाइन
- २ लोक परम्परासभ
- ३ रोमान्टिक प्रेमक साथ कनेक्शन
- ४ उत्सव आ दुनियाभरमे स्थिति
- ४.१ अमेरिका
- ४.२ एशिया
- ४.३ यूरोप
- ५ सन्दर्भ सामग्रीसभ
- ६ बाह्य जडीसभ
- ७ एहो सभ देखी
साइन्ट भ्यालेन्टाइन[सम्पादन करी]
ऐतिहासिक तथ्यसभ[सम्पादन करी]
भ्यालेन्टाइन्स डे, रोम कऽ एक पुजारी कऽ नाम पर मनावल जाइत अछि, जे २६९ ईस्वी संवतमे शहीद भऽ गेल छल आ जेकरा १४ फरवरी २६९ मे फ्लेमिनियामे दफनावल गेल छल।[२] उनकर अवशेष रोम कऽ साइन्ट फ्रेक्स्ड चर्च आ डबलिन (आयरलैण्ड) कऽ स्ट्रीट कामिलैट चर्चमे रखल गेल अछि।[३]
एक अन्य विशप टर्नी कऽ सेहो प्रेम कऽ भ्यालेन्टाइन बताएल जाइत अछि जे १९७ ईस्वी संवतमे सम्राट ओरोलियन कऽ उत्पीडनसँ शहीद भऽ गेल छल। कहल जाइत अछि की उनकर शव सेहो फ्लेमिनियामे गडल अछि, मुद्दा रोम कऽ भ्यालेन्टाइन कऽ समाधिसँ अलग स्थान पर ओकरा दफनावल गेल छल।[४]
क्याथोलिक विश्वकोश सेहो एक तेसर साइन्ट भ्यालेन्टाइन कऽ नाम बतावैत अछि जेकर नाम कऽ उल्लेख एखनो हालमे प्रकाशित शहीदनामामे १४ फरवरीमे भेल अछि। ओ अफ्रीकामे अपन एक साथी कऽ साथ शहीद भ गेल छल। मुद्दा एकरा अधिक आ किछ ओकर बारेमे ज्ञात नै अछि।[५]
रोमन क्याथोलिक क्यालेन्डरसँ १४ फरवरीके लिस्टमे १९६९ मे संशोधन करिके सन्त कऽ नाम निकालि देल गेल। एही लेल ई बतावाल गेल अछि की ओकर नाम कऽ छोडि आ किछो नै ज्ञात अछि। एकरा छोडि कऽ की ओ फ्लेमिनियामे १४ फरवरीमे दफनावल गेल छल। केवल किछ परम्परावादी क्याथोलिक ईसाई ओ जगह पर साइन्ट कऽ अवशेष होए कऽ दावा करि रहल छल।[६]
महापुरूष[सम्पादन करी]
लोक परम्परासभ[सम्पादन करी]
रोमान्टिक प्रेमक साथ कनेक्शन[सम्पादन करी]
ल्युपरकेलिया[सम्पादन करी]
चौसरक प्रेम पक्षिसभ[सम्पादन करी]
प्रेमक कोर्ट[सम्पादन करी]
भ्यालेन्टाइन्स कविता[सम्पादन करी]
आधुनिक समय[सम्पादन करी]
उत्सव आ दुनियाभरमे स्थिति[सम्पादन करी]
अमेरिका[सम्पादन करी]
ल्याटिन अमेरिका[सम्पादन करी]
यूनाइटेड स्टेट्स[सम्पादन करी]
एशिया[सम्पादन करी]
चीन[सम्पादन करी]
भारत[सम्पादन करी]
भारत मे, प्राचीन परम्परा कऽ दृष्टिसँ कामदेव कऽ काम कऽ देवता मानल गेल अछि। खजुराहो कऽ मूर्तिसभमे काम-क्रिया कऽ भित्ति चित्र सेहो दर्शायल गेल अछि। कामसूत्र नाम कऽ ग्रन्थ सेहो संस्कृतमे उपलब्ध अछि जेकरा आचार्य वात्स्यायन लिखने छल। एहीमे काम-कला कऽ अद्भुत वर्णन मिलैत अछि।[७] मध्य युग कऽ आसपास कामदेव कऽ पूजा समाप्त भ गेल। रामचरितमानस मे रति कऽ पति कामदेव कऽ शिवद्वारा भस्म कएल जाए कऽ प्रसङग सेहो मिलैत अछि। १९९० के दशक धरि स्वतन्त्र भारतमे काम कऽ पूजा कऽ कोनो महत्व नै देल जाइत छल।[८]
१९९२ कऽ आसपास जखन रङगीन टीभी च्यानलसभक प्रचार आ प्रसार भेल आ विशेष रूपसँ एमटीभी जेहन पूर्णत: व्यवसायिक टीवी च्यानल बजारमे आएल तखनसँ भ्यालेन्टाइन डे कार्ड्स कऽ प्रचलन प्रारम्भ भेल।[८] विश्व बजार कऽ प्रतिस्पर्द्धा आ आर्थिक उदारीकरण ई अग्निमे घी कऽ काम केलक। एही प्रकार जे परम्परा कऽ भारतीय समाज मध्य युग कऽ बाद त्याग चुकल छल ओकरा युवावर्ग पाश्चात्य प्रभाव कऽ कारण आत्मसात करि लेलक। सार्वजनिक स्थानसभ पर प्रेम-प्रदर्शन कऽ एक प्रतिस्पर्द्धा जेहन प्रारम्भ भऽ गेल।[८]
आसाराम बापू भ्यालेन्टाइन डे कऽ मातृ-पितृ-पूजन-दिवस कऽ रूपमे मनावे जाए कऽ लेल युवकसभ कऽ प्रोत्साहित केलक जाहीसँ प्रभावित भऽ छत्तीसगढ जेहन राज्य कऽ पब्लिक स्कूलसभमे ई दिन सार्वजनिक अवकाश धरि कऽ घोषणा करि देल गेल।[९] शिव सेना आ संघ परिवार कऽ अनेकौं सङ्गठनसभ एकरा भारतीय संस्कृति पर पश्चिमी अपसंस्कृति कऽ कुप्रभाव बतावैत अनेकौं महानगरसभमे एकर विरोधके वातावरण सेहो बनौलक।[१०]
ई सभके बावजूद भारतमे एकर लोकप्रियता कऽ पाछा आ कि-की कारण भऽ सकैत अछि, ई भारतीय बुद्धिजीविसभ कऽ चिन्ता कऽ विषय बनि गेल अछि।[११]
भारतीय बुद्धिजीवी भ्यालेन्टाइन डे कऽ लोकप्रियता कऽ लेल पाश्चात्य साम्राज्यवादी शक्तिसभक जिम्मेदार ठहरावैत अछि। उनकर माननाए अछि की एकर पाछा ओ शक्तिसभ कऽ मन्शा ई अछि की कोना ओ भ्यालेन्टाइन डे कऽ माध्यमसँ बजारमे अपन माल खपा सकत। मुद्दा आ अनेकौं माध्यम एकर हवा दै मे जुटि गेल अछि।[१२]
ईरान[सम्पादन करी]
इजरायल[सम्पादन करी]
जापान[सम्पादन करी]
लेवनान[सम्पादन करी]
मलेशिया[सम्पादन करी]
पाकिस्तान[सम्पादन करी]
फिलिपिन्स[सम्पादन करी]
साउदी अरब[सम्पादन करी]
सिङगापुर[सम्पादन करी]
दक्षिण कोरिया[सम्पादन करी]
ताइवान[सम्पादन करी]
यूरोप[सम्पादन करी]
यूनाइटेड किङडम[सम्पादन करी]
फिनल्यान्ड आ एस्टोनिया[सम्पादन करी]
फ्रान्स[सम्पादन करी]
ग्रीस[सम्पादन करी]
पोर्चुगल[सम्पादन करी]
रोमानिया[सम्पादन करी]
स्क्यानेडीनेविया[सम्पादन करी]
स्पेन[सम्पादन करी]
सन्दर्भ सामग्रीसभ[सम्पादन करी]
- ↑ Chambers 21st Century Dictionary, Revised ed., Allied Publishers, 2005 ISBN 9780550142108
- ↑ Chambers 21st Century Dictionary, Revised ed., Allied Publishers, 2005 ISBN 9780550142108
- ↑ Ansgar, 1986, Chaucer and the Cult of Saint valentine, pp. 46-58
- ↑ "Holy Days", Church of England (Anglican Communion), २०१२, अभिगमन तिथि २७ अक्टूबर २०१२, "February 14 Valentine, Martyr at Rome, c.269"
- ↑ Pfatteicher, Philip H. (1 अगस्त 2008). New Book of Festivals and Commemorations: A Proposed Common Calendar of Saints. Fortress Press. प॰ 86. आइएसबिएन 9780800621285. http://books.google.com/books?id=W82FOCZ4hmwC&pg=PA86. अन्तिम पहुँच तिथि: 27 अक्टूबर 2012. "IO February 14 The Lutheran Service Book, with its penchant for the old Roman calendar, commemorates Valentine on this date."
- ↑ Leigh Eric Schmidt, "The Fashioning of a Modern Holiday: St. Valentine's Day, 1840–1870" Winterthur Portfolio 28.4 (Winter 1993), pp. 209–245.
- ↑ "India's fascination with Valentine's Day. The BBC's Vijay Rana explains how Valentine's Day has replaced more traditional celebrations of love in India", BBC, १४ फरवरी २००२
- ↑ ८.० ८.१ ८.२ "India's fascination with Valentine's Day. The BBC's Vijay Rana explains how Valentine's Day has replaced more traditional celebrations of love in India", BBC, १४ फ़रवरी २००२
- ↑ Now, Asaram Bapu slams 'moral degradation' of India's youth, ExpressIndia, 16 जनवरी 2013
- ↑ Anil Mathew Varughese (2003). "Globalization versus cultural authenticity? Valentine's Day and Hindu values". In Richard Sandbrook. Civilizing globalization: a survival guide. SUNY series in radical social and political theory (illustrated संस्करण). SUNY Press. प॰ 53. आइएसबिएन 978-0-7914-5667-5. http://books.google.es/books?id=XSZD-bpo3S8C
- ↑ Hindu and Muslim anger at Valentine's, BBC, २००३-०२-११
- ↑ Sharma, Satya (१९९६), "The cultural costs of a globalized economy for India", Dialectical Anthropology 21 (3–4): 299–316, डिओआई:10.1007/BF00245771।


text:
Friday, August 10, 2012
सत्यनारायण झा- पलट
सत्यनारायण झा
पलट
बेटाक ब्याहक तैयारीमे लागल रही। पत्नीक संग बाजारसँ डेरा पहुँचलौं। डेराक गेटक ताला खोलबाक प्रयास करए लगलौं। मोबाइलपर रिंग होमए लगलै। ताला खोलब छोड़ि मोबाइलक स्क्रीनपर देखए लगैत छी। मन्नुक कॉल रहनि। सोचए लगैत छी जे कतेक समयक बाद मन्नू फोन केलनि अछि। याद नै पड़ल जे ऐसँ पहिने ओ कहिया फोन केने छलाह। पटनामे सासुर छनि। सालमे तीन चारि बेर अबैत जाइत रहैत छलाह मुदा कहियो कोनो संपर्क नै केलनि। अचानक फोन देखि भेल जे प्रायः धोखासँ नंबर डायल भऽ गेल हेतनि, तैँ पुनः ताला खोलए लगलौं। जहिना रूममे पएर रखैत छी की लैंड लाइनपर फोनक घंटी फेर घनघनाय लागल।
हेलो ---बाबूजी, हम मन्नू गाँधीनगरसँ बाजि रहल छी। आ मन्नू जोर-जोरसँ कानऽ लगलाह। हमरा भेल जे तीन चारि सालसँ कोनो संपर्क नै रखबाक कारणे पश्चातापे कना गेलनि अछि। आखिर हमहूँ तँ पित्तिये छियनि।
हमरा मन्नूसँ कतेक स्नेह छल। ओहो कतेक शांत स्वभावक लोक छलाह। कतेक सुकुमार छलाह। बाजब तँ एहन रहनि जेना मिश्री घोरि कऽ पीने रहथि। मन्नूसँ बहुत लगाव छल।
मन्नुक ब्याह मन्नुक पिताश्री ठीक केलखिन्ह। ब्याह जेतए ठीक भेल रहै ओ कोनो तरहेँ ने मन्नू लेल आ ने परिवार लेल उपयुक्त रहै, तैँ हम ओइ ब्याहक समर्थनमे नै रही। ब्याह तँ दू परिवारक कड़ीकेँ जोड़ैत छै मुदा ऐ ब्याहसँ परिवार टुटबाक खतरा रहै। बादमे सएह भेलै। हमर इच्छा रहए जे मन्नू ऐ ब्याहकेँ रोकि देथि। मन्नू कोनो साधारण व्यक्ति नै छलाह। योग्य अभियंता छलाह।नीक आ बेजाय ओ बुझैत छलाह, तथापि बियाहक लोभे ओ चुप भऽ अपन मौन स्वीकृति दऽ देलखिन्ह। ओ नै सोचलनि जे आखिर ‘हमरा नै मे’ की निहितार्थ छै। मन्नूसँ जे आशा छल ओकर विपरीत ओ अपन रूप देखेलनि। मोन तृष्णासँ भरि गेल। मन्नुक ब्याहसँ कात भऽ गेलौं। आब तँ ब्याहोक कइएक बरख भऽ गेलै। मन्नू आ मन्नुक पिताश्री पलट सँ संपर्क टूटि गेल। मोन बहुत खिन्न रहैत छल। मुदा धीरे धीरे सभटा बिसरि गेलौं आ हमहूँ अपन काजमे लागि गेलौं। प्रारम्भमे पलट सेहो हमरासँ दूरी बढ़ा लेलनि मुदा जखन ऐ ब्याहक कुपरिणाम धीरे-धीरे सामने आबए लगलनि तहन हुनका आँखि फुजलनि। आब बुझाए लगलनि जे भाइ किए मना करैत रहथिन। आब कोन मुहेँ ओ हमरा सामने अओताह। लाजे दुरे रहैत छलाह। कइएक ठाम बजैत छलाह जे भाइक बात नै मानि अनर्थ कऽ लेलौं। एक दु बेर फोनो केलाह मुदा हम अपनाकेँ दूरे रखलौं। कतेक स्नेह पलटसँ छल। पलट हमरासँ दू बरखक छोट छलाह। पलट एके मासक छलाह तँ माय मरि गेलखिन्ह। हमरे माय पलटकेँ पालि-पोसि कऽ ठाढ़ केलखिन्ह। पलट आ हमरामे कोनो अंतर नै छल। पलटक पढाइ लिखाइ हमरा संगे भेलै। एम. कम. कऽ पलट नीक प्रतिष्ठित शिक्षक बनि गेलाह। पलटसँ अंतरंगता हमरा बच्चेसँ छल। एके संग स्कूल जाइत छलौं। हर समय संग रहैत छलौं। पलटक उन्नतिसँ हमरा आत्म सुख भेटैत छल। मुदा मन्नुक ब्याह हमरा दुनूक बीच दूरी बढ़ा देलक।
हमरा जेना पलटसँ वितृष्णा भऽ गेल तैँ हम हटले रहैत छलौं। ओना पलट कहियो कऽ अपन भौजीसँ बात कऽ लैत छलाह आ हमहूँ कहियो हिनका मना नै करैत छलियनि, आखिर संबंधक डोरी तँ कतौ बान्हल रहैक जइसँ हमरो आत्मसंतोष भेटैत छल, हिनके द्वारा पता चलैत छल जे पलट अपन पारिवारिक समस्यासँ परेशान रहैत छलाह।
मन्नूकेँ कनैत देखि क्षण भरि तँ चुप रहलौं मुदा तत्क्षण कहलियनि- मन्नू किए कनैत छी? जिनगीमे कतेक गलती होइत छै। अहाँकेँ पश्चाताप भेल, बुझू सभटा गलती माफ भऽ गेल। हम हुनका बुझबैत रहलियनि आ ओ अओर जोर जोरसँ कनैत रहलाह। हम कहलियनि-–मन्नू चुप भऽ जाउ। कहलनि- चुप कोना भऽ जाउ। पापा आब ऐ दुनियामे नै रहलाह------
जबरदस्त झटका लागल। पूरा शरीर थरथर काँपए लागल। पसीना देबए लागल। हृदयपर जेना वज्र खसि पड़ल। की? पलट आब दुनियामे नै छथि? की भेलनि? मात्र एतबे सुनलौं जे हार्ट अटैक भेलनि। आइ सत्ते पलट चलि गेलाह। आब हुनकासँ ऐ जन्ममे भेँट नै हएत? मोनक बात मोने रहि गेल। पलट हमरासँ छोट छलाह। हम जिबिते छी आ ओ ऐ दुनियासँ चल गेलाह? ओ कहियासँ बीमार छलाह सेहो कहाँ बुझलिऐ। मोनकेँ हम सम्हारि नै सकलौं। लागल जेना आँखिक आगू अन्हार भऽ गेल। तत्क्षण पलटक चेहरा दिमागमे घुमय लागल। पलटक चालि ढालि, बाजब भूकब, सभटा चल चित्र जकाँ आँखिक आगू घुमए लागल। भगवान की दय ऐ संसारमे पलटकेँ पठेलखिन्ह। ओ अपना जिनगीमे कतेक दुःख सहलनि? हम आ ओ एक दोसरक पर्यायवाची छलौं। पलट हमर कतेक आत्मीय छलाह से पलट आइ हमरा छोड़ि ऐ दुनियासँ चलि गेलाह। दुखक अथाह सागरमे डूबि गेलौं। बेटा ब्याहक सभ अरमान हवामे उधिया गेल। बिछौनपर एकाएक खसि पड़लौं। बेहोश भऽ गेलौं। घरमे सभकेँ डर भऽ गेलै। कियो बुझि नै सकलै जे हम केकरासँ गप्प करैत छलौं। ‘हुनकर’ आवाज सुनि सभ धीया पुता अगल बगलसँ दौड़ल। सभ पूछए लागल मुदा हमरा आँखिसँ अविरल अश्रुपात भऽ रहल छल। मोन घूमि फिरि कऽ पलटक चेहरापर चल जाइत छल। जीवनक एक एक क्षण मानस पटलपर उभरए लागल। हृदयक गति असामान्य भऽ गेल छल। संज्ञा शून्य भऽ गेल रही। केकरो बातक जबाब नै दैत छलिऐक। एकटक सँ शून्यमे तकैत रही। सभकेँ बुझा गेलै जे कोनो पैघ दुर्घटना भेलैक अछि। सभ हमरा झकझोरि कऽ पूछए लागल। की भेलै? बजै किए नै छी? केकर फोन आएल अछि? पत्नी जोर-जोरसँ हमर देह पकड़ि पुछए लगलीह। एक क्षणक लेल तंद्रा टुटल। कनेक होश भेल। देखलिऐ जे घरमे सभ विचलित अछि। हमरा आँखिसँ नोर रुकबाक नाम नै लैत छल आ ओही अवस्थामे मुँहसँ एक शब्द निकलल जे पलट आब ऐ दुनियाँमे नै छथि। हमरासँ ई शब्द निकलिते पूरा घर निःशब्द भऽ गेल। सभकेँ जेना एके बेर काठ मारि देलकै। हमहूँ अपनाकेँ सम्हारि नै सकलौं आ ओछौनपर बेहोश भऽ खसि पड़लौं। जखन होश भेल तँ देखैत छी, हम एकटा अस्पतालक बेडपर पड़ल छी। लगमे कियो नै छल। शुन्य दिस एकटकसँ ताकि रहल छी। मानस पटलपर पलट देखा रहल छथि आ देखा रहल अछि पलटक सम्पूर्ण व्यक्तित्व। छत दिस तकैत-तकैत नींद भऽ गेल। नींदमे जेना कियो कहि रहल अछि, भाइ अहाँ सुतल छी, हमरा दिस ताकू। लागल जेना निंद फुजि गेल। आगूमे पलट ठाढ़ छलाह। केस पैघ पैघ, दाढ़ी बढ़ल, मैल खटखट, फाटल चिटल कपड़ा पहिरने। हाथमे एक मुठ्ठी बालु आ बालुसँ चेन्ह पाड़ैत ओ बिदा भऽ गेलाह। पाछू-पाछू हमहूँ बिदा भेलौं। बहुत दूर गेलाक बाद जंगल आबि गेलै। जंगल बहुत डरावना रहै। बाघ, सिंह प्रच्छन्न भऽ घूमि रहल छलै। पलटक पाछू-पाछू हमहूँ आगाँ बढैत गेलौं। आगू बहुत पैघ पहाड़ रहै। पहाड़ पार केलाक बाद एकटा कन्दरा भेटल। कन्दरा बड पिच्छर रहै। ओकर बाद एकटा पैघ नदी अएलै। नदीमे बहुत उफान रहै। भसियाइत-भसियाइत बहुत दूर गेलौं। तेकर बाद पलट नदीमे डुबकी लगेलनि। हमहूँ हुनके पाछू-पाछू डुबकी लगेलौं। कतेक कालक बाद एकटा मंदिर भेटल जेकर चारु दरबाजा फुजल रहै। मंदिर खूब सजाएल रहै। चारु कात दीप जरैत रहै। बीचमे स्वर्ण रचित दूटा आसन लागल रहै। हम आ पलट ओइ घरमे एक कोनमे ठाढ़ भेलौं। तखने एकटा चमत्कार भेलै। जगतनंदनी लक्ष्मी जी संग हमर मातेश्वरी ओइ आसनपर बैस रहलीह। मातेश्वरीकेँ देखि हम तँ अवाक भऽ गेलौं। मातेश्वरीकेँ देखि पलट बजलाह- मातेश्वरी, हम अहाँक भेँट करए आयल छी। मातेश्वरी टुकुर-टुकुर पलट दिस तकैत छलीह। मातेश्वरी अपना लगसँ हमरा नै हटाउ। हमर जीवन अहाँ बिना शून्य अछि। भाइकेँ हम सेहो नेने आएल छी। ई कहि पलट जोर-जोरसँ कानए लगलाह। हमहूँ कानए लगलौं। सत्ते कानए लगलौं। कनैत हमर आँखि फुजि गेल। सामने पलटक निर्जीव शरीर पड़ल छै आ सभ लोक कानि रहल छै।
Posted by Gajendra at 12:27 PM
Labels: सत्यनारायण झा
Subscribe to: Post Comments (Atom)


text:
पटना, बीतल रविदिन विद्यापति भवन मे खूब गहमागहमी रहल. अवसर छल, साहित्य अकादमी आ चेतना समितिक संयुक्त तत्वाधान मे आयोजित मैथिली साहित्य पर वैश्वीकरणक प्रभावक विषयक परिसंवाद, कथासंधि तथा लेखक सं भेंट कार्यक्रमक. अकादेमीक विशेष कार्याधिकारी देवेन्द्र कुमार देवेशक स्वागत भाषण सं आरंभ भेल कार्यक्रमक उदधाटन चेतना समितिक अध्यक्ष विजय कु. मिश्र केलनि. उदधाटन करैत ओ कहलनि कि मैथिली भाषा रोजी-रोटीक माध्यम बनै..मैथिली पढ़निहार कें लोग हीन दृष्टि सं नहि अपितु सम्मान सं देखै..प्रोफेसर लोकनि छात्र सभ कें मैथिली पढ़बाक लेल प्रेरित करथि, उत्साहवर्द्धित करथि. विषय प्रवर्तन अकादेमी मे मैथिली भाषा परामर्श मंडलक संयोजिका वीणा ठाकुर केलनि. ओ मैथिली साहित्य पर वैश्वीकरणक प्रभाव विषय केन्द्रित अपन आलेखक पाठ सेहो केलनि. सत्रक अध्यक्षता भाषाविद् मुनीश्वर झा आ धन्यवाद ज्ञापन रमानन्द झा रमण केलनि.
मध्याह्न 12 बजे सं विचार सत्र मे मैथिली साहित्य पर वैश्वीकरणक प्रभाव विषय पर मंथन कयल गेल. सत्र मे उपस्थित विद्वान धीरेन्द्रनाथ मिश्र, श्याम दरिहरे, अशोक आ सुकांत सोम पूर्व निर्धारित विषय पर अपन-अपन आलेख पढ़लनि. सत्रक अध्यक्षता सेहो सुकांत सोमे द्वारा कएल गेल.
खूब चर्चा मे रहल लप्रेक :
साहित्य पर वैश्वीकरणक प्रभाव विषयक परिसंवाद मे विद्वान लोकनि द्वारा राजकमल, हरेकृष्ण झा, विद्यानंद झा आदिक रचना पर वैश्वीकरणक प्रभाव होयबाक बात कहल गेल. एहि मध्य लप्रेक आ हाले बहरायल लप्रेक संकलन प्रेमक टाइमलाइन खूब चर्चा मे बनल रहल. उपरोक्त विषय मे प्रवेश करैत वीणा ठाकुर कहलनि कि साहित्य मे सूचना तंत्रक गलत ढंग सं प्रयोग कयल जा रहल अछि, जकर साक्षात उदाहरण थिक लप्रेक. जाहि मे हां मे हां मिलबैत मैथिलीक प्राध्यापक धीरेन्द्रनाथ मिश्र सेहो कहलनि कि लप्रेक वैश्वीकरणक प्रतिफल छी, हमरा सब कें एकरा अस्वीकार करबाक चाही. ओतहि लेखक आ सत्रक वक्ता श्याम दरिहरे मैथिली लप्रेक आ लप्रेक संकलन प्रेमक टाइमलाइन'क स्वागत करैत कहलनि जे हमरा सभ कें एहि नवतुरिया सभ सं ई उमेद करबाक चाही जे आइ ई सब छोट छोट कथा लिखैत छथि तं काल्हि खन पैघ कथा सेहो लिखतथि. पत्रकार-साहित्यकार सुकांत सोम लोकक बीच वैश्वीकरण कें ल' क' मारिते भ्रम होयबाक गप्प उठौलनि. ओ कहलनि कि हमरा सब कें एकरा ठीक सं बुझबाक खगता अछि.
भोजनक उपरांत 'लेखक सं भेंट' कार्यक्रम मे वरिष्ठ कवि कीर्ति नारायण मिश्र सं सभ कियो सामना-सामनी भेलनि. एहि क्रम मे कीर्ति नारायण मिश्र अपन साहित्यिक यात्रा आ रचना प्रकिया सभ सं साझा केलनि. संगहि ओ कहलनि कि आइ नव पीढ़ी लेखक लेल आलोचक सेहो नव होयबाक चाही.
तकरा बाद कथासंधि कार्यक्रम मे अकादेमी आ पद्म सम्मान सं अलंकृत लेखिका उषाकिरण खां 'ओइ गाम मे' कथा सुनौलनि. कुल मिला क' साहित्य अकादमी आ चेतना समितिक संयुक्त तत्वाधान मे सम्पन्न ई कार्यक्रम बेस सफल रहल. कार्यक्रम मे अगबे साहित्यकारक जुटान सेहो अंत अंत धरि बनल रहल.
~ बाल मुकुन्द पाठक
फोटो सारस्वत, पटना


text:
बिहार उत्सव केर धूम
बिहारक लोक के लेल ई पूरा हफ्ता उमंग सं भरल अछि. होली के रंग अखन उतरलों नहि छल कि बिहार उत्सव शुरू भ गेल. एहि बेर तं बिहार के किछ ठाम रवि...सोम 20-21 मार्च दूनु दिन होली छल. एहन मे लगातार जश्न. लोक सभ एकटा अलगे रंग मे डूबल छथिन्ह.
मंगल दिन 22 मार्च के बिहार के बनल 99 साल पूरा भ गेल. बिहार सौवां साल मे चलि गेल. आब 22...23 आओर 24 मार्च के मुख्य कार्यक्रम के अलावा साल भर कोनो- न- कोनो कार्यक्रम चलैत रहत. 22 मार्च 1912 के बिहार... बंगाल सं अलग भ नवका राज्य बनल छल.
मुख्य कार्यक्रम पटना के गांधी मैदानमे भ रहल अछि. एहि के लेल गांधी मैदान के एकदम सं दुल्हन जकां सजाएल गेल अछि. पूरा पटना के इहे हाल अछि. राति होएतहि पटना दिवाली जकां चमकय लागैत अछि.
गांधी मैदान एकदम सं गाम-घर जका बना देल गेल अछि. मेन गेट पर आबतहि अहां के लागत जेना कोनो गाम मे घुसि रहल छी. एकदम सं गाम जका देबार पर पेंटिंग... गोबर सं लीपल आंगन.
गांधी मैदान जकां दोसरो ठाम कार्यक्रम भ रहल अछि. गांधी मैदान वाला मुख्य बिहार दिवस कार्यक्रम के उद्घाटन मुख्यमंत्री नीतीश कुमार करथिन्ह. एहि अवसर पर देश-विदेश के प्रमुख लोक सेहो मौजूद रहथिन्ह.
एहिठाम नृत्य... संगीत... कला प्रदर्शनी... खान-पान सं लsक दस तरहक कार्यक्रम भ रहल अछि. पटना के जतेक पार्क...मैदान...ऑ़डिटोरियम...हॉल अछि सभ ठाम किछ न किछ जरूर भ रहल अछि.
एहि अवसर पर सिर्फ बिहारक कलाकार सभ नहि बल्कि देश के मशहूर कलाकार सभ अपन कार्यक्रम पेश करथिन्ह. एहि मे पंडित हरि प्रसाद चौरसिया... पंडित शिवकुमार शर्मा... गजल गायक भूपेंद्र सिंह-मिताली सिंह आओर भजन गायक अनूप जलोटा शामिल छथिन्ह.
बिहार दिवस पर बिहार उत्सव गांधी मैदान मे सांझ करीब 4 बजे शुरू होएत. कार्यक्रम के शुरूआत बिहार गौरव गान सं होएत. एहि के बाद मुरारी लाल तिवारी के होली... चक्रवर्ती सिंह के चैता... कुंज बिहारी मिश्र जीक मैथिली... अंजलि भारद्वाज जीक भोजपुरी गीतनादक कार्यक्रम होएत.
अगिला दिन 23 मार्च बुध के सोहर... बुंदू खां केर राजस्थानी लोकगीत... अजीत अकेला जीक मगही गीतनाद...बच्चा नसीम आओर नसीम रूही ग्रुप के कव्वाली के संग भरत शर्मा आओर आराधना सिंह जीक भोजपुरी कार्यक्रम होएत.
कार्यक्रम के आखिरी दिन 24 मार्च के शारदा सिन्हा जीक मैथिली-भोजपुरी गीतनाद... विष्णु ओझा जीक भोजपुरी गीत... छउ नृत्य आओर छैला बिहारी के अंगिका गीतनादक कार्यक्रम अछि.
तं अहां सभ एहिठामक कार्यक्रम मे रिद्म आफ बिहार...बिहार गौरव गान...चैता... होली ...चारकुला...मैथिली गीत...भोजपुरी गीत आओर सुगम संगीत के आनंद उठा सकय छी.
गांधी मैदान मे अहां के मूर्तिकला...चित्रकला...मधुबनी पेंटिंग...छापाकला के संग देश... विदेशत कलाकार सभ के कला प्रदर्शनी सेहो देखय लेल मिलत.
बिहार उत्सव पर राज्य के अड़तीसों ( 38) जिला मे कई तरहक कार्यक्रम भ रहल अछि. कई तरहक प्रतियोगिता आयोजित कएल गेल अछि. सांस्कृतिक कार्यक्रम सेहो भ रहल अछि.
एकरे संग-संग हर गाम मे 99 दीया जलाsक बिहार के 99 साल पूरा होए के उत्सव मनाएल जाएत. बिहार उत्सव पर 22 तारीख के सरकारी छुट्टी घोषित सेहो कएल गेल अछि जेहि सं लोक कार्यक्रम के...उत्सव के नीक सं मना पएथिन्ह.
एकटा बात आओर एहि तीन दिन पटना एयरपोर्ट पर जतेक यात्री उतरथिन्ह आओर एहि ठाम सं उड़ान भरथिन्ह... हुनका सभ के मखाना के एकटा पैकेट उपहार मे देल जएतन्हि.
अगर अहां पटना मे होए वाला कार्यक्रम के आनंद उठाबय चाहय छी तं बिहार फाउंडेशन के साइट पर जाsक लाइव कार्यक्रम देख सकय छी. बिहार सं बाहर रहला पर अहां एहि सं बिहार सं जुड़ल रहि सकय छी.
हमर ईमेल:-hellomithilaa@gmail.com
Subscribe to: Post Comments (Atom)


text:
अपने के बता दी कि एहि ऐतिहासिक आयोजन मे शामिल होयबाक लेल प्रधानमंत्री नरेंद्र मोदी पटना पहुँच रहल छैथ। राजधानी मे प्रधानमंत्री के आगमन लेल सभ तैयारि पूरा क' लेल गेल अछि। सुरक्षा व्यवस्था केर सभ इंतजामात पुख्ता क' लेल गेल अछि।आसमान से ल'के जमीन तक समूचा राजधानी एखन अभेद सुरक्षाक घेरा मे अछि।
प्रधानमंत्री दुपहर 11:45 बजे पटना एयरपोर्ट पर उतरता। आता से 12:15 मे सीधे गांधी मैदान पहुंचता। गांधी मैदान मे गुरु ग्रंथ साहिब केर दर्शन करबाक बाद पीएम लंगर मे सेहो भाग लेता संगहि संबोधन सेहो करता। प्रधानमंत्री पटना मे करीब 2:20 मिनट रुकता।
सोशल मीडिया केर माध्यम से लगातार पीएम मोदी पर हमला करै बला लालू यादव जखन मोदी संग मंच साझा करता तेँ लोग सभक नजैर हुनके पर होयत। अपने के बता दी कि नोटबंदी के बाद से लालू यादव पीएम मोदी क' ट्विटर केर माध्यम से खूब कोसना छथिन। एहीसे पहिने चुनाव केर दौरान सेहो लालू आर मोदी के बीच खूब जुबानी जंग भेल छल।


text:
पटना : बिहार मे बिस्कुट क बाद आब हॉर्लिक्स क प्लांट लागत। एकरा लेल ग्लैक्सो कंपनी राज्य सरकार कए प्रस्ताव देलक अछि। कंपनी एहि लेल सरकार स 66 एकड़ जमीन क मांग केलक अछि। ग्लैक्सो फिलहाल दोसर राज्य स बिहार मे हॉर्लिक्स उत्पाद क सप्लाइ क रहल अछि। कंपनी लेल बिहार पैघ बाजार अछि। सब किछु ठीक रहल, त अगिला किछु मास में एहि परियोजना पर काज शुरू भ जाएत आ अगिला साल तक बिहार मे बनल हॉर्लिक्स उपलब्ध भ सकत। कंपनी क एकटा अधिकारीक कहब अछि जे एहि स बिहार क युवक कए रोजगार सेहो भेटत। उद्योग विभाग फिलहाल एहि प्रस्ताव पर गंभीरता स विचार क रहल अछि। पहिने ग्लैक्सो क प्रतिनिधि संग विभाग क बैसार होएत। फेर प्रस्ताव तैयार क कैबिनेट क मंजूरी लेल जाएत। कैबिनेट क मंजूरी क बाद प्लांट लगेबाक कार्रवाई शुरू होएत। उद्योग विभाग क सूत्र क मानि त हॉर्लिक्स क प्लांट लगेबा लेल एहि मास क अंत तक ग्लैक्सो क अधिकारी संग सरकारक बैसार भ सकैत अछि। एहि मे उद्योग लगेबा लेल की की मापदंड पूरा करबाक अछि ताहि पर गप होएत। कंपनी कए जमीन, बिजली आ सड़क क सेहो व्यवस्था करेबा पर विचार कैल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
Sunday, August 3, 2014
सभसँ पैघ पूजा (क. नन्द विलास राय)
सभसँ पैघ पूजा
रेलबेमे भेकेन्सी निकलल छल। मूल आवेदन पत्रक संगे सभ प्रमाण पत्रकेँ राजपत्रित पदाधिकारी दुआरा अभिप्रमाणित छाया प्रति संलग्ण करनाइ अनिवार्य छल। नै तँ आवेदने रद्द भऽ जाएत। हमरा देरीसँ पता लगल। एक सप्ताहक समए अवासीय एवं जाति प्रमाण पत्र बनबैमे लगि गेल।
आइ आवेदनक अंतिम दिन छल। मुदा हमर प्रमाण पत्रक छाया प्रति अभिप्रमाणित नै भेल छल। हम बड़ चिन्तित छेलौं। भिनसरे आठ बजे घोघरडीहा विदा भेलौं सोचलौं, ओतए तँ केतेको राजपत्रित पदाधिकारी सभ छथि, किनकोसँ करा लेब। आ घोघरडीहे डाकघरसँ स्पीड पोस्ट कऽ देबै। ओहीठाम एकटा डाक्टर छथि नाओं छियनि डाक्टर ओम नारायण कर्ण। सभ गोटे हुनका डाक्टर नारायण बाबू कहै छन्हि। हुनकासँ नीक परिचए अछि। केतेको रोगी सभकेँ हुनकासँ इलाज करौने छी। जइसँ डाक्टर साहैबकेँ नीक आमदनी भेल छन्हि। नै तँ कमतीमे दू हजार टाकासँ बेसी हमरा दुआरा डाक्टर साहैबकेँ आमद भेल हेतनि। हमरा पूरा बिसवास छल जे डाक्टर नारायण बाबू हमर प्रमाण पत्रक छाया प्रतिकेँ अभिप्रमाणित कऽ देता। हम हुनका डेरापर पहुँचलौं ओ टी.वी देखै छेला। हमरा देखिते हुनकर पत्नी हुनका कहलकनि-
“रायजी एला हेन।”
बरबरि जे रोगी लऽ कऽ हुनका डेरापर जाइत रही तँए डाक्टर साहैबक पत्नीओ हमरा चिन्है छेली। हुनकर क्लिनिक डेरापर छन्हि। डाक्टर साहैब टी.बी देखनाइ छोड़ि हमरा लग आबि बजला-
“बहुत दिनपर एलौं हेन। कोनो राेगी अछि की?”
हम कहलियनि-
“नै सर। आइ रोगी नै अछि। आइ तँ हम अपन प्रमाण पत्रक छाया प्रतिकेँ अभिप्रमाणित करबए एलौं। आइ आवेदनक अंतिम तारीख छी।”
डाक्टर साहैब बजला-
“हमरा लग तँ मोहर अछि नै। उ तँ अस्पतालेमे रहैए। बिनु मोहरक केना हएत।”
हम कहलियनि-
“सर, अपने अभिप्रमाणित कऽ देल जाउ। हम अस्पताल जा मोहर लगाबा लेब।”
डाक्टर साहैब कहलनि-
“अखनि तँ हमरा बोहनियो ने भेल अछि। बिनु बोहनिक काज केने अझुका दिन फोंके चलि जाएत।”
हमरा डाक्टर साहैबक ऐ बेवहारपर दुख भेल। मुदा बजलौं किछु नै। ओतएसँ विदा भऽ सड़कपर एलौं। सोचलौं आबि की करी। केतए जाइ। मन पड़ल। प्रखण्डक साहायक अभियंतो ई काज कऽ सकै छथि। हुनकोसँ तँ जान-पहचान अछिए। प्रधानमंत्री सड़क जे बनैत रहए तँ इंजीनियर साहैबकेँ हम चाह-जलपान करौने रहियनि। हुनकर मोटर साइकिल खराप भऽ गेल रहनि। तँ हमहीं गुड़का कऽ अपना दरबज्जापर लऽ गेल रही। ऐसँ इंजीनियर साहैब बड़ खुशी भेल रहथि। कहने छला कहियो कोनो काज हएत तँ हमरा लग आएब। शर्मा जीक मकानमे डेरा अछि। शर्मा जीक मकान तँ देखले अछि। कारण पहिने जे दुर्गा बाबू बीडीओ साहैब रहथिन हुनको डेरा तँ शर्मो जीक मकानमे रहनि। एक-आध बेर बीडीओ साहैबक डेरापर गेले छी।
शर्मा जीक मकान दिस विदा भेलौं। इंजीनियर साहैब बाहरेमे बैसल रहथि। टेबुलपर चाह रखल रहनि। अपने पेपर पढ़ैत रहथि। लगमे जा कहलियनि-
“परनाम सर।”
पेपरपरसँ नजरि हटा हमरा दिस देखैत बजला-
“बाजू कोन काज अछि।”
हम कहलियन-
“अभिप्रमाणित करेबाक अछि।”
ओ बजला-
“अखनि हमरा लग समए नै अछि। देखै नै छिऐ दाढ़ीओ नै कटेलौं हेन। तखनि स्नान-पूजा करब। जलखै कऽ तुरन्त मधुबनी जाएब। जिलामे एगारह बजैसँ मिटिंग अछि। नअ बाजि रहल अछि।”
हम पुन: निवेदन करैत कहलियनि-
“सर, आवेदनक तँ आइ अंतिम दिन छिऐ। बड़ कृपा हएत जे ई काज अपने कऽ दैतिऐ।”
कहलनि-
“बोले न समय नहीं है। दुसरे जगह चले जाइए। अस्पताल है ब्लौक है मबेशी अस्पताल है। कहीं भी अभिप्रमाणित हो सकता है।”
हम निराश भऽ ओतएसँ विदा भेलौं। हमरा भेल जे आब हमर आवेदन पत्र रखले रहि जाएत। सोची, आब केतए जाइ। अही गुनधुनमे आगू बढ़लौं तँ एकटा मकानक गेँटपर लिखल आलोक कुमार, प्रखण्ड पशुपालन पदाधिकारी, देखलिऐ। केबाड़ भीतरसँ बन्न रहै। हम केबाड़ ढकढकेलिऐ। एक्के मिनट पछाति एकटा युवक निकलला। हुनकर पूरा शरीर भीजल रहनि। गमछा पहिरने रहथि। पुछलियनि-
“साइत अपने...?”
बिच्चेमे हमर बात लपकि बजला-
“हँ, हम आलोक कुमार। प्रखण्ड पशुपालन पदाधिकारी, घोघरडीहा छी। बाजू?”
कहलियनि-
“अभिप्रमाणित करबैक छल सर। मुदा अखनि अपने स्नानामे लगल छी फेर पूजा करब तेकर बाद ने हमर काज।”
ओसारपर राखल चौकीपर बैसैले कहलनि। हम जा कऽ ओइपर बैसलौं। ओ अपने भीतर गेला। कहलनि जे एतए बैसू अबै छी। पाँच-सात मिनट पछाति आबि पुछलनि-
“आब कहू कोन प्रमाण पत्रपर अभिप्रमाणित करेबाक अछि।”
हम अपन प्रमाण पत्र सबहक छाया प्रतिक संग मूल प्रति सेहो हुनका आगूमे टेबुलपर रखि देलयनि। देख-सुनि सभ प्रमाण पत्रक छाया प्रतिपर अभिप्रमाणित करैत कहलनि-
“अहाँ पूजाक बात करै छेलौं...?”
हम चुप्पे रहलौं आकि ओ पुन: बजला-
“हम जे अपनेक काज कऽ देलौं हमरा लेल सभसँ पैघ पूजा यएह भेल। हम सेवाकेँ पूजा बुझै छी।”
हम डाक्टर साहैबक ई बात सुनि किछु सोचए लगलौं। ताबए सभ कागत पोलिथिन झोरामे लऽ नेने रही। हुनक ई बात हमरा िदमागमे ऐ तरहेँ जगह बना छेकि नेने छल जे किछु बाजि नै पबैत रही। अंतो-अंत बिनु किछु बजने हाथक इशारासँ प्रणाम करैत ओइठामसँ निकलि डाकघर दिस िवदा भऽ गेलौं।
¦
Subscribe to: Post Comments (Atom)


text:
पटना। सरकारी जमीन पर कब्जा करबाक प्रयास मे बनल मंदिर सब कए तोडबाक प्रक्रिया सरकार शुय क देलक अछि। पटना हाईकोर्ट सेहो सरकार कए एहि लेल आदेश देलक अछि। हाइकोर्ट पथ निर्माण विभाग कए अदालतगंज भ कए अशोक सिनेमा हाल क सामने जा रहल सड़क पर बनल शिवमंदिर आ अन्य अवैध संरचना कए हटेबाक आदेश देलक अछि। कोर्ट क मुताबिक शिवमंदिर सरकारी जमीन कए कब्जा करबा लेल बनाउल गेल अछि आ एहि कारण स इ सड़क संकीर्ण भ गेल अछि। कोर्ट क आदेशक बाद बिहार लोक भूमि अतिक्रमण अधिनियम 1956 क अन्तर्गत पटना सदर क अंचल अधिकारी राजधानी मे छहटा मंदिर कए नोटिस जारी क शीघ्र स शीघ्र जमीन खाली करबाक आदेश देलथि अछि।
अंचल अधिकारी अपन नोटिस मे कहला अछि जे सरकारी भूमि पर अवैध रूप स मंदिर बनाकए अतिक्रमण कैल गेल अछि। ताहि लेल मंदिर कए शीघ्र स शीघ्र हटा लेल जाए। अंचल अधिकारी दिस स बोरिंग रोड चौराहा स्थित शिव मंदिर, बोरिंग कैनाल रोड स्थित पंचमुखी महावीर मंदिर, बोरिंग कैनाल रोड आ सहदेव महतो मार्ग क मोड़ पर स्थित काली मंदिर, मीठापुर बस स्टैंड आ चाणक्या विश्वविद्यालय क मोड़ पर स्थित मंदिर, चिरैयाटांड आरओबी क नीचा दक्षिण कात बनल मंदिर आ बहादुरपुर आरओबी क उत्तरी रोड क कात मे बनल मंदिर कए सेहो नोटिस जारी कैल गेल अछि। एहि सब मंदिर क पुजारी आ व्यवस्थापक स शीघ्र कारणपृच्छा दायर करबा लेल कहल गेल अछि।
ज्ञात हुए जे अदालतगंज स्थित मंदिर कए पहिनो पथ निर्माण विभाग हटेबाक प्रयास केने छल मुदा तखन मंदिर क पुजारी क कहब छल जे मंदिर, ट्रस्ट क जमीन पर बनल अछि। कोर्ट मे सुनवाई क दौरान कहल गेल जे रास्ता पर अवरोध उचित नहि अछि, एहि स आम लोक कए दिक्कत होइत अछि। एहि तर्क क संग कोर्ट मोहन प्रसाद क याचिका निष्पादित क देलक।
maithili news, mithila news, bihar news, latest bihar news, latest mithila news, latest maithili news, maithili newspaper


text:
स्वच्छता
अइ आलेख मे स्वच्छता कें विषय मे विस्तार सं जानकारी देल गेल छै।
स्वास्थ्य संबंधी जानकारी बाँटनाइ आ ओय पर कार्य करनाय क्यिाक आवश्यक छै।
बच्चाक कें सबटा बीमारीयक आ मौतक मे सं आधा घटनाक गंदा हाथक सं, या गंदा खेनाएय आ पानी स ओकर मुंह मे जै वाला रोगाणुआक कें कारण होएयत छै। अस मे सं कईक रोगाणु मानव आ पशुअक कें मल सं सें हो आवएयत छै।
निक स्वास्थ्य आदतक कें कारण बहुत-सं बीमारियक सं, विशेषत: डायरिया सं, बचाव भ सकएय छै।
सब प्रकार कें मल शौचकूप या शौचालय मे फेंकनाय; बच्चाक कें मल सं संपर्क करएय कें बाद या बच्चाक कें खाना खुआवा सं पहिले या खैनास कें छूअ सं पहिले हाथ साबुन आ पाइन के साथ या राख आ पाइन कें साथ निक तरह साफ करनाय; आ एकर पुष्टि कर लेनाय की पशुअक कें मल घर, रास्ता, कुँआक आ बच्चाक कें खेलनाय कें स्थान सं दूर रखाय जबाक चाहि।
एकित्रत भ कं शौचकूप आ शौचालय बनेनाय आ ओकर प्रयोग करनाय, जल स्रोतक कें सुरक्षा करनाय आ कूड़ा तथा अन्य गंदगी, पाइन जैना चीजक कें सुरक्षित निपटारा कै जै कें समाज में सब कें आवश्यकता छै। सरकारक द्वारा समाज कें कम खर्चीलाक शौचकूप आ शौचालय बनायव कें लेल आवश्यक सूचना देनाय बहुत आवश्यक छै क्याकि इ सब परिवारक कें द्वारा वहनीय छै। नगरीय क्षेत्रक मे, अल्प-व्ययीन (कम खर्चीलाक) ड्रेनेज सिस्टम आ सफाई व्यवस्था, परिष्कृत पेय-जलापूर्ति आ कूड़ा इकट्ठा करनाय जैना काजक कें लेल सरकारी मदद कें आवश्यकता होएयत छै।
स्वच्छता मुख्य संदेश-१
सारा मल सुरिक्षत रूप सं दूर स्थान पर फेंक दवाक जै चाहि शौचकूप या शौचालय सर्वोत्तम मार्ग छै।
बहुत तरह कं बीमारीक, विशेषत: अतिसार (डायरिया), मानव मल मे पै जै वाला रोगाणुओं के कारण होएयत छै। यदि रोगाणु खाना, या पानी, हाथ, बर्तन, या खाना पकेनाय कें स्थान आ खाना खेनाय कें स्थान पर पहुँच गेलऊ तो ओ मुँह कें द्वारा निगले सें हो जा सकएय अछि आ अइ प्रकार बीमारी फैला सकएय छै।
रोगाणुआक कें फैलएय सं रोकएय कें लेल सबसे निक उपाय छै-जतैक मल चाहे ओ मानव कें होय या पशुअक कें सुरक्षित तरीका सं फेंकल जै। मानव मल कें शौचकूप या शौचालय फेंकएय जै चाहि। शौचालयक कें साफ रखनाय जबाक चाहि। पशुओं का मल घर, रास्ता आ बच्चाक कें खेलनाय कें स्थान सं दूर रखबाक चाहि।
यदि शौचकूप या शौचालय कें प्रयोग करनाय संभव नहि होय तं, सब कें घर, रास्ता, जल कें स्रोत आ बच्चाक कें खेलनाय कें स्थान सं काफी दूर जा कं मलत्याग करबाक चाहि आ मल कें तुरंत मिट्टी मे दबाक दे चाहि।
सब तरह कं मल, बिल्कुल नन्हा बच्चाक कें सें हो, रोगाणुओं कें स्थानांतरण करएयत छै आ अही लेल खतरनाक छै। यदि बच्चाक बिना शौचकूप या शौचालय कें, लैट्रिन या पॉटी कें बिना मलत्याग करूं तं ओकर मल तुरंत शौचकूप या शौचालय मे डालय देबाक चाहि या गाइड़ देबाक चाहि।
लैट्रिन आ शौचालय अक्सर साफ रखनाय चाहि। लैट्रिन कें ढ़क कयर रखनाय चाहि आ शौचकूपक मे फ्लश चला देबाक चाहि। स्थानीय सरकारक आ एनजीओ कम खर्च मे सैनिटरी लैट्रिन बनावय कें लेल सलाह द कं समुदायक कें मदद कयर सकएय छै।
स्वच्छता मुख्य कें संदेश-२
बच्चाक समेत, परिवार कें सबटा सदस्यक कें लेल , मल सं संपर्क कें बाद, भोजन कें छूने से पहिले आ बच्चाक कें खुअेनाय सं पहिले से पहिले, हाथ साबुन आ पानी या राख आ पानी कें संग निक तरह सं धोनाय आवश्यक छै।
हाथ साबुन आ पाइन या राख आ पाइन कें संग निक तरह सं धोनाय सं रोगाणु निकल जाएयत छै। केवल अंगुलियक कें खंगालनाएय काफी नहि छै-दोनू हाथक कें साबुन या राख सं धोवाक चाहि। अइ कारण रोगाणुक आ गंदगी कें मुँह मे जेनाय सं बचाव होएयत छै। हाथक कें धोअ सं कृमि कें संक्र मण सें हो दूर रहएयत छै। साबुन आ पानी या राख आ पानी कें शौचालक कें बाहर सुविधापूर्वक रखबाक जै चाहि।
- इ विशेषताक महत्वपूर्ण छै कि एखन जइ बच्चा मलत्याग कैने होय ओकर नितंब धोअएय कें बाद हाथ धोनाय बहुत ही आवश्यक छै। अइ प्रकार पशुअक कें मल संपर्क या कच्चा खाना छूअएय पर सें हो हाथ धोनाय अनिवार्य छै।
- खाना पकेनाय, परोसने या खैनाय सं, या बच्चाक कें खाना खिलेनाय सं पहिले हाथ धोनाय बहुत आवश्यक छै। मलत्याग करएय के बाद आ खाना खै सं पहिले दूनू हाथ कें निक तरह धोनाय कें आदत बच्चाक मे डालवक चाहि जइ सं उनका बीमारिक सं बचाव भं सकएय।
बच्चा प्राय: मुँह मे हाथ डालएयत रहयत छै, अइ लैल बच्चाक कें हाथ अक्सर धोनाय महत्वपूर्ण छै, विशेषत: जखन ओ गंदगी या पशुअक कें संग खेल रहयत होंय।
बच्चा आसानी सं कृमि सं संक ्रमित भ जाएयत छै, जइ सं शरीर कें पोषक तत्व कम भ जाएयत छै। कृमि आ ओकर अंडा मानव मल आ मूत्र मे, सतही पानी आ ज़मीन मे, आ गंदी तरह सं पकाये भेल मांस मे पैल जाएयत छै।बच्चाक कें शौचकूपक कें पास या मलत्याग करएय वाला स्थान कें पास नहि खेलनाय चाहि। शौचकूपक आ शौचालयाक कें पास जूता पहीनय सं संक्र मण सं बचाव होएयत रहएयत छै, अइ सं जंतु पैर कें त्वचा कें द्वारा शरीर मे प्रवेश नहि करएय सकएय छै।
- ऐहन जगह रहएय वाला जगह बच्चक कें जत इ कृमि-जंतु अछि, सालभर मे दू या तीन बेर निक एन्टीहेल्मेन्टिक उपचार देवाक चाहि।
स्वच्छता मुख्य संदेश-३
साबुन और पानी से रोज चेहरा धोने से ऑंखों के संक्र मण से बचाव होता है। विश्व के कुछ हिस्सों में, आँखों का संक्र मण ट्रॅकोमा की ओर ले जाता है जइ कारण अंधत्व सें हो आ सकएय छै।
- गंदा चेहरा मक्खियक कें आकर्षित करएयत छै, आ ओ एक व्यक्ति सं दोसर व्यक्ति तइक रोगाणु फैलवएयत छै। अइ सं आँखें खराब भ सकएयत आ देखएय मे कठिनाई भ सकएयत छै। यदि आँखें साफ आ स्वस्थ नहि राखल जाएय त संक्र मण भ सकएय आ अंधत्व सें हो आएयब सकएय छै।
- यदि आँखें साफ आ स्वस्थ अछि, सफेद हिस्सा साफ छै, आँखें नम आ चमकदार अछि,आ दृष्टि तीक्ष्ण छै। यदि आँखइक बहुत बेसि सूखी या लाल आ सूजी भेल,यदि कोनों पदार्थ कें कोनों प्रवाह भ रहल हाये या देखएय मे कठिनाई आ रहल होय त जल्द सं जल्द बच्चाक कें स्वास्थ्य कर्मचारी को देखनाय चाहि।
स्वच्छता मुख्य संदेश -४
पानी कोनों सुरिक्षत स्रोत सं ही लिअ या फिर शुद्ध कैल गेल पाइन नें प्रयोग करूं। पानी साफ रखाएय कें लेल पाइन के बर्तन ढइक कं रखनाय आवश्यक छै।
- जखन साफ पाइन कें पर्याप्त आपूर्ति होयत छै तखन परिवारक कें बहुत कम बीमारी होयएयत छै आ ओकरा मालूम होएयत छै की कोन प्रकारक रोगाणुक कें दूर रखूं.
- यदि पाइन साफ नहि हुएै तं उबाइल कं या छाइन कं साफ कैल जै सकएय छै.
- साफ पाइन कें स्रोतक मे निक तरह सं निर्मित आ पर्याप्त रख-रखावयुक्त पाइप सिस्टम, ट्यूब वेल्स्, संरंक्षित खोद, गेल कुंआ आ झरने समाविष्ट होएयत अछि. पाइन कें असुरक्षित स्रोत छै-तालाब, नदिक, खुलल टंकिक आ बावड़ी (ऐना बहुत पइग कुँआ जइ मे नीचा उतएयर कं जै कें लेल बहुते रास सीढ़ियाँ होएयत अछि) अइ सं लेल पाइन उबालएय कें बाद प्रयोग कयर सकएय छी. पाइन कें साफ राखएय कें लेल ओकरा साफ बर्तन मे ढइक कं रखबाक चाहि.
परिवार आ समुदाय अपन पाइनी कें स्रोतक कें अइ प्रकार साफ राखएय सकएय छी.
- कुँआक कें ढइक कं राखूं आ ओएय पर हैंड पंप लगाऊं
- घर मे सं बाहर निकलएय वाला इस्तेमाल कैल गेल पाइन आ मल पाइन कें ऐहन स्रोत सं जत सं पीइन कें लेल , खाना पकावएय कें लेल, आ कपड़े धोएय कें लेल पाइन भेटहि छै, बहुत दूर फेंकूं.
- पानी कें स्रोत सं शौचालय कम सं कम 15 मीटर कें दूरी पर बांधवाक चाहि.
- बाल्टियक, रस्सी आ मर्तबान जइ मे राखएय छी, हमेशा एकदम साफ आ स्वच्छ रखबाक चाहि आ ओकरा साफ जगह पर रखबाक चाहि, ज़मीन पर नहि
- पशुअक कें पीवएय वाला पाइन कें स्रोत कें परिवार कें रहएय कें जगह सं दूर रखबाक चाहि.
- कोनों पानी कें स्रोत कें आसपास कीटनाशकक कें प्रयोग नहि करबाक चाहि.
परिवार अपन घर मे पानी अइ प्रकार साफ राखएय सकएय छी.
- पीवएय कें पानी साफ आ ढक ल बर्तन मे राखूं.
- गंदा हाथक सं साफ पाइन के छूऊं
- कोनों कसौली या कप सं पानी कें बर्तन मे सं पाइन लिअ.
- पाइन कें बर्तन पर नल लगा लिअ.
- पाइन कें बर्तन कें अंदर ककरों हाथ नहि डालएय दिअ आ नहि ही सीधा ओय पाइनी कें बर्तन मे सं कोनों कें पाइन लिअ दिय.
- पशुअक कें भरएल पाइन सं दूर राखूं.
यदि पीवएय कें पाइन कें बारे मे कोनों सें हो अनिश्चितता होएय, त्स्थानीय प्राधिकरणक सं संपर्क कैल जै सकएय छै.
स्वच्छता कें मुख्य संदेश-?
काचे या बचल खाना खतरनाक भ सकएय छै काचल खाना धोक कं आ पका कं खाऊं. पक ल खेनाएय पूरी तरह सं गर्म कइर कं बिना विलंब सं खैबाक चाहि.
- खाना कें पूरी तरह पकैल सं ओकर रोगाणु मयर जाएयत छै. खाना, विशेषत: मांस आ मुर्गी कें माँस कें बहुत निक तरह सं पकेवाक चाहि.
- सामान्य गरम खेनाएय मे रोगाणु तेजी सं बढएयत छै. कावएय कें बाद खाना बहुत जल्दी खा लेबाक चाहि ताकि खेनाएय मे रोगाणु आ ही न पाएँ।
- यदि खेनाएय दू या बेसि घंटाक कें लेल राखएय कें छै , त ओकरा बेसि गरम कं रखबाक चाहि। या फिर बिल्कुल ठंडा कं रखबाक चाहि।
- यदि पकैएल कें गेल केनाएय खाना दूसरी बेर कें भोजन तइक राखा के होय, त ओकरा ढइक करएय रखबाक चाहि ताकि मक्खियक आ कीड़े-मकोड़ाक सं सुरक्षित रहएय आ खाना खाइत समय ओकरा पूरी तरह सं गर्म करएय लिअ।
- योगर्ट आ खट्टा दलिया खेनाएय मे बहुत निक होएयत छै क्योंकि एकर अम्लक कें कारण रोगाणु बइढ न्नहि पावएय छै।
कांचएय खेनाएय, विशेषत: पॉल्ट्री और समुद्री खेनाएय, अइ मे प्राय: रोगाणु होएयत अछि। पकाल भेल खेनाएय कांचल खेनाएय मे सं रोगाणु भ सकएयत छै । अही लेल कांचल आ पकैएल भेल खेनाएय कें अलग रखबाक चाहि। वरना पाकल खेनाएय मे कांचल खनाएय सं रोगाणु आयबे आबइए जेतएय। चाकू, सब्जी काटएय कें बोर्डस् आ खाना पकावएय कें जगहक कें सफाई कें विशेष ध्यान राखएय के छै। आ इ वस्तुअक कें प्रयोग कें बाद धो कं रखबाक चाहि।
- माँ कें दूध छोट आ छोटाक बच्चाक कें ले सुरक्षित छै। पशुअक कों ताज़ा उबलल भेल दूध बिना उबलल दूध सं बेसि सुरक्षित छै।
- मां अक दूध निकाइल कं कमराक कें तापमान पर, एकटा साफ आ ढाक ल गेल बर्तन मे आठ घंटाक तइक राखल जा सकएय छै।
- सब छोट बच्चक आ छोट बच्चाक कें खेनाएय बनावएय समय खास ध्यान रखबाक चाहि। ओकर खेनाएय ताज़ा बनैवा कें चाहि आ ओकरा दर तइक रखबाक सें हो नाहि चाहि।
- फल आ सब्जियक यदि नन्हाक आ छोट बच्चाक कें कच्च खुआवा जै वाला छय तइ त ओकरा पहिल् साफ पाइन में निक तरह सं धो लिअ क्याकि कीटनाशक आ अन्य दवाइयक फल आ सब्जियक पर दिखाई नाहि देतएय मुदा जान लेवा भ सकएय छै।
स्वच्छता कें मुख्य संदेश-६
खेनाएय, बर्तन आ खाना पकावएय कें कें साफ रखबाक चाहि। खाना बर्तनक मे ढइक कं रखाबक जै चाहि।
खेनाएय पर बइसल रोगाणु निगएय जा सकएय छै। आ बीमारी लाएयब सकएय छै। खेनाएय कें रोगाणुअक सं बचावएय कें लेल
- खेनाएय पकावएय कें स्थान साफ रखबाक चाहि।
- चाकू, खेनाएय पकावएय कें बर्तन, पतीलाक आ प्लेटक साफ आ एकटा करएय रखबाक चाहि।
- प्लेटक आ बर्तनक कें पोंछएय कें लेलो प्रयोग कैं जैं वाला कपडा धोकर धूप मे सुखाबक कें चाहि। प्लेटेक, बर्तन आ पतीले खाना खाते ही रोज साफ मांज कं एकटा रैक मे सुखावाक क राखनाएय चाहि।
- खान कें पशुअक आ कीड़े-मकोडाक सं बचावएय कें लेल ढइक कं रराखबाक चाहि।
- दूध पीवएय कें बोतलक या टीटस् का प्रयोग नहि करूं क्याकिओकरा मे रोगाणु आएयब सकएय छै। जइ सं डायरिया भ सकएय छै जखन तइक कि इ बोतलक कें हर बेर निक तरह अबाइएल गेल पाइन सं धो कं नहि राखल जाइ। बच्चाक कें माँ कें दूध ही देबाक चाहिये या चौडा कप सं ओकरा दूध पिलावएय कें चाहि।
स्वच्छता कें मुख्य संदेश-७
घर कें समूचा कूड़ाक करकट कें सुरक्षित निपटारा बीमारी सं बचाव करएयत छै।
खेनाएय पर बइसल रोगाणु निगइएल जा सकएय छै आ बीमारी आइन सकएय छै। खेनाएय कें रोगाणुआक सं बचावएय कें लेल :
रोगाणुअक कें फैलाव मक्खियक, तिलचट्टाक आ चूहे कें द्वारा होएयत छै जे कूड़ा करकट मे खेनाएय ढूँढएय कें लेल घुइस कं रोगाणुअ्र कें जगह देएयत छै। जैना सब्जियक कें छिलकाक आ फलक कें टुकड़ाक आदी।
यदि कूड़ा कें सामुदायिक एकत्रीकरण नहि कैल जा रहल छै, तं ा्रत्येक परिवार कें एकटा कूड़ेदान कें आवश्यकता होएयत जत कि प्रतिदिन घरेलू कूड़ा जरैल या दबाएयल जा सकएय छै।
आसपास कें क्षेत्रक कें मल, कूड़ा आदी, इस्तेमाल कैल गेल पानी इ सब सं मुक्त आ साफ राखएय सं बीमारियक सं बचाव होएयत छै। इस्तेमाल कैल गेल पाइन ानी इकट्ठा करएय कें लेल एकटा गड्ढा खोदवाक चाहि । जइ सं की इ पाइन किचन गार्डन या खेतक कें ओर निकाल देबाक चाहि।
कीटनाशक आ वनौषिधयक जेना रसायन, यदि हुनकर एकटा अत्यंत छोट मात्र सें हो खेनाएय, हाथ या पैर या पाइन मे घुल जै त खतरनाक भ सकएय छै। रसायनक कें काज करएयत इस्तेमाल कैल गेल कपड़ा आ कंटेनरक कें घरेलू इस्तेमाल करएय वाला पाइन कें स्रोत कें पास नहि धोऊं।
कीटनाशक आ अन्य रसायनक कें प्रयोग घर कें आसपास या पाइन कें स्रोत कें पास नहि करबाक चाहि। रसायनक कें संग्रह पाइन कें स्रोत या खेना,य कें स्थान कें पास नहि कराबक चाहि। ककनों खाद्यान्न कें संग्रह रसायनक, कीटनाशकक कें डिब्बाक आदि मे नहि करूं।
स्त्रोत : यूनीसेफ


text:
Saturday, February 13, 2010
अखबार कें कंप्यूटर पर संरक्षित करबा लेल दिल्ली में सम्मेलन 25 सं
आजुक दैनिक भास्कर,दिल्ली संस्करण में प्रकाशित खबरि के मोताबिक,आधुनिक डिजिटल तकनीकक माध्यम सं समाचार आ विचार कें संरक्षित करबा लेल आर ओकरा पाठक सभहक लेल सुलभ बनएबाक वास्ते दिल्ली में 25 सं 28 फरवरी तक अंतरराष्ट्रीय समाचारपत्र संगोष्ठी केर आयोजन कएल गेल छैक। इंदिरा गांधी नेशनल सेंटर फॉर द आर्ट्स(आईजीएनसीए)व आईएफएलए द्वारा संयुक्त रूप सं आयोजित एहि सम्मेलन में भारत समेत विभिन्न देशक प्रतिनिधि भाग लेताह। चार दिवसीय एहि सम्मेलन में विदेशी प्रतिभागीलोकनि शोध पत्र प्रस्तुत करताह जाहि सं बाकी प्रतिभागी सभ कें समाचारपत्रक संरक्षण केर नव तकनीकक जानकारी भेटतन्हि। ई भारत में एहि प्रकारक पहिल सम्मेलन हएत।
Posted by कुमार राधारमण at Saturday, February 13, 2010


text:
पू्र्णिया सं बीजेपी विधायक राजकिशोर केसरी के हत्या करि देल गेल अछि. हुनकर हत्या चाकू मारि क कएल गेल अछि. चाकू मारय वाली छथीह पूर्णिया के रूपम पाठक.
रूपम पाठक पूर्णिया मे एकटा प्राइवेट स्कूल चलाबय छथीह आओर ओहि स्कूल के प्रिंसिपल सेहो छथीह. रूपम जी पिछला साल मई मे बीजेपी एमएलए पर यौन शोषण
के आरोप लगौने छलीह.
ओहि टाइम एकरा लsक काफी हंगामा भेल छल. किएक त जखन रुपम जी एकर शिकायत पुलिस के पास कएने छलीह त पुलिस मामला दर्ज करय सं आनाकानी करने छल.
बाद मे लोक के हो-हल्ला आओर हंगामा के बाद एफआईआर दर्ज भेल. चूंकि ई काफी हाई-प्रोफाइल मामला छल ताहि लेल पुलिस एकरा अनठिऔने रहल.
एहि तरहक एकटा आओर मामला दू साल पहिने सेहो उठल छल मुदा ओहि मे हिनका क्लिनचिट मिल गेल छलन्हि. मुदा एहि बेर रूपम पाठक फैसला सं पहिने हत्या करि देलखिन्ह.
लोक के त इहो कहनाय छनि जे रूपम पाठक एक बेर एमएलए साहेब के भरल लोक के बीच थापड़ि सेहो रसीद करि देने छलीह. एहि सं बीजेपी के काफी थू-थू भेल छल.
रूपम पाठक के शिकायत छलन्हि जे विधायक जी आओर हुनकर पीए हुनका संग तीस साल धरि यौन शोषण करलक. मुदा केसरी जी एकरा राजनीति सं प्रेरित बताबैत रहलखिन्ह.
केसरी जीक कहनाय छलन्हि जे ई हुनका राजनीतिक रूप सं बदनाम करय के साजिश अछि. ई हुनकर विरोधी के एकटा चाल अछि. एहि मामला पर बाद मे सुलह भ जाए के खबर सेहो आएल छल.
मुदा ई जे भेल ओ त एकदम सं उलट रहल. कहल जा रहल अछि जे रूपम पाठक हुनका सं मिलय के समय लेलीह आ मुलाकात के बाद लौटेत वक्त अपन चादर मे नुका क लs गेल चाकू सं हुनका घायल करि देलीह.
चाकू सं वार करतहि हो-हल्ला मचि गेल. लोक सभ विधायक जी के अस्पताल ल गेलखिन्ह जतय हुनका मृत घोषित करि देल गेल. एहि सं खिसिआएल लोक सभ ओहि महिला के पकड़ि जमि क पिटाई करलखिन्ह.
ओहि स्कूल टीचर महिला के हाल सेहो खराब बताएल जा रहल अछि.... पुलिस महिला के गिरफ्तार करि लेल गेल अछि.
लोक के रूपम पाठक के बारे मे सेहो कहनाय छनि जे ओ पारिवारिक विवाद सं तनाव मे रहय छथीह...आओर विवाद मे सेहो रहल छथीह.
बीजेपी विधायक राजकिशोर केसरी इलाका मे काफी लोकप्रिय छलखिन्ह. इलाका के लेल काफी काज सेहो करलखिन्ह. ई हुनकर काजे छल जे ओ लगातार चारि बेर सं विधायक बनि रहल छलाह. केसरी जीक उम्र 51 साल छलन्हि.
केसरी जी मुख्यमंत्री नीतीश कुमार जीक आओर उप मुख्यमंत्री सुशील कुमार मोदी जीक करीबी सेहो मानल जाए छलखिन्ह.
मुख्यमंत्री एहि पर दुख जतौलखिन्ह आओर जांच के आदेश द देलखिन्ह. मुदा हिनका पर लागल आरोप के बाद नीतीश जी हिनका सं दूरी बना लेने छलखिन्ह.
चुनाव के समय त इहो खबर आएल छल जे मुख्यमंत्री जी जखन पूर्णिया गेल छलखिन्ह त केसरी जी के मंच सं चुपचाप हटा देल गेल छलन्हि. किएक त नीतीश जी हिनका संग मंच शेयर नहि करय चाहय छलखिन्ह.
ओना ओहि टाइम बीजेपी के उप मुख्यमंत्री सुशील कुमार मोदी हिनकर बचाव कएने छलखिन्ह. आब देखिऔ एहि मामला मे कि निकलि क आबैत अछि.@@@@@@@Jhajee


text:
सोमवार, 15 सितंबर 2014
मिथिला म- मैथिलीक मौलिक अधिकारक रक्षाक लेल शुभारम्भा कलश यात्रा दहेज़ मुक्त मिथिलाक अगुवाई में डेल्ही सं
हम एक बेर फेर समस्त दिल्लीवासी गंभीर एवं प्रतिबद्ध मिथिला-मैथिली प्रेमीजन केँ हार्दिक धन्यवाद देबय चाहब जे अपने लोकनिक सहयोग सँ एतेक भव्यता संग काल्हिक कार्यक्रम संपन्न भेल। एक तऽ मानव ताहू पर सँ अनेको तरहक भौतिक भोग-व्यसन सँ रोगग्रस्त कमजोर मानसिकताक शिकार हम प्रवीण एवं समस्त आयोजन पक्ष कतेको प्रकारक त्रुटिपूर्ण प्रस्तुति केने होयब, ताहि सब लेल अपने लोकनि क्षमा करब। किछु महत्त्वपूर्ण घोषणा सब करबाक छल, किछु अभियानक जानकारी सब देबाक छल, लेकिन कार्यक्रम अपन गति मे चलि देबाक कारणे हमरा वश मे किछु नहि रहि सकल। तैँ बेर-बेर मात्र क्षमायाचना टा करब। जे किछु त्रुटि भेलैक ताहि लेल आगाँ आरो सुन्दरता संग सुधार अनैत दिन-ब-दिन बेहतरी केर दिशा मे हम सब बढब से विश्वास बढि गेल।
आयोजन पक्षक मित्र लोकनि!
अहाँ सबहक ऋण सँ ऊऋण हम कहियो नहि भऽ सकब। अमरनाथजी केर निरंतर सहयोग, डिजाइनिंग सहित कार्यक्रम लेल अत्यन्त महत्त्वपूर्ण मानल जायवला सामरिक सहयोग एवं प्रखरता-ओजस्वी संचालन करैत पुन: समीक्षा तक अपनेक संग अविस्मरणीय रहल। संजीव भाइ द्वारा बौद्धिक-वैचारिक आ अतिथिक सूची निर्धारण करैत 'कमल संदेश' केर कार्यालय पर्यन्त संयोजन हेतु उपलब्ध करेनाय - ओह शब्द नहि अछि जे हम धन्यवाद कय सकी। बस, आह्लादित हृदय सँ हमर स्नेह स्वीकार करब। कौशलजी केर सह-संयोजन मानू जेना प्रवीणक दोसराइत बनि सब बागडोर सम्हारलैन, आ केहन हमर स्मृति जे अहाँक अभियान पर जे चर्चा करेबाक छल वैह मनमस्तिष्क सँ बाहर चलि गेल। लेकिन याद राखब, जगज्जननी मैथिली केर कृपा, हम अहाँक हरेक सपना केँ साकार करबाक लेल आइये आ एखनहि सँ प्रण करैत छी। किछु समय देल जाउ। पहिने सँ दिमाग मे जे सब रहल से सब शालीनतापूर्वक संपन्न भेल आ आब मिथिलाक्षर फोन्ट विकास मे यथाशीघ्र निश्चित प्रगति आनि सकब, से गछैत छी। दिसम्बर २०१४ धरि ई कार्य पूरा करबायब, अहाँ निश्चिन्त रहू। हमर 'दि बेस्ट एफोर्ट्स' एहि विन्दु पर आगामी समस्त कार्यक्रम - भ्रमण, अभियान मे ई योजना शामिल रहत। आइ प्रामिस यू! प्रकाश भाइ, मैलोरंग - अहाँक सृजनशील आ क्रान्तिकारी योजना निर्माण हमर मनक बात करैत प्रमुख अतिथिक चुनाव सुझाव मे सहयोग केलक - सहभागिता हेतु अपनेक हर प्रयास नमन योग्य भेल।
फेसबुक केँ धन्यवाद - जे भाइ नरेन्द्र मिश्र संग भेट करौने छल। भाइ अपन संस्थान 'साईंधाम' केर दर्शन करबैत गछने छलाह जे कहियो अहाँ सब मिथिला लेल एतहु अभियान संचालित करू। ओ जहिना एतेक बात कहलैन, तहिये सँ दिमाग मे चलि रहल छल। सब मित्रवर्गकेँ कहने रही जे मिथिला-मैथिली प्रति अगाध सिनेह रखनिहार नरेन्द्र भाइजी केँ हम सब जोडिकय स्वयंसेवा सँ अपन मातृभूमि-मातृभाषा सहित संस्कृति-साहित्य-समाज लेल आगू बढब। ठीक तहिना भगवतीक कृपा सँ एहि बेर संभव भेल। भाइकेँ एक बेर फोन करिते सांगोपाँग तैयार आ तत्पर रहैत सहयोग देबाक वचन देलनि। काल्हि कार्यक्रम मे हुनक स्वैच्छिक योगदान सँ कार्यक्रम स्थल, साज-सज्जा, अतिथि-सत्कार (जलपान सहित) सहयोग लेल पूरा कार्यालय एवं साईंधाम केर अधिकारीवर्ग केँ तैयार अवस्था मे उपलब्ध करौलनि। साईंधाम केँ हृदय सँ धन्यवाद आ आभार प्रकट करैत नरेन्द्र भाइजीक एतेक पैघ सहयोग प्रति बेर-बेर नमन करय चाहब।
कम समय मे सोचल एहि कार्यक्रम एकमात्र महादेव केर प्रेरणा सँ साक्षात् जगज्जननी मिथिला धिया सिया एवं गौरीक कृपा सँ संभव भेल। किछु भाइ लोकनि नहि आबि पेला। शेफालिका माय आ निवेदिता बहिन केर अनुपस्थिति बड कचोटलक। लेकिन आदित्य भूषण मिश्र संग हुनक एक मित्र स्वयं सियारूप मे आबि कार्यक्रमरूपी शिव केँ शव होमय सँ बचबैत स्वयं पूर्ण कार्यक्रम अवधि भरि लेल शक्तिस्वरूपा अन्नपूर्णा बनि विराजमान रहली आ मैथिली नहि बुझितो ओ आनन्दमग्न होइत अपनो एक प्रस्तुति हिन्दी मे पूर्ण मर्मसँ भरल प्रस्तुत केलीह। कविश्रेष्ठ मैथिलक कमी नहि रहल। मनीष झा बौआभाइ, आदित्य भाइ, नितेश कर्ण, किशन कारीगर, जगदानन्द झा मनु भाइ... रामानाथ बाबु, विमल बाबु, विजय काका, विजय जेट भाइ, संजय नागदह भाइ... मस्त वातावरण मे मैथिली जिन्दाबाद - मिथिला जिन्दाबाद होइत रहल। बिजली गूल भेलाक बाद कवि लोकनिक उत्साह एहेन चरम पर छल जे मोमबत्तीक रौशनी मे सेहो कविता वाचन चलैत रहल। अन्त मे बिजली केँ फेर आबय पडलैन।
अक्षय बाबु केर आलेख लेल देल समय - बहुत कमे समय मे दिन-राति एक करैत समस्त संवैधानिक सन्दर्भ पर प्रकाश दैत हम मिथिलावासीक मौलिक अधिकार पर प्रकाश देबाक एक अत्यन्त महत्त्वपूर्ण आलेखक प्रस्तुति ऐतिहासिक भेल। एहि विषय पर गंभीर कार्य करैत जाहि तरहें सुझाव देल गेल से मनन एवं अनुकरण योग्य अछि। डा. देवशंकर नवीन - हमरा लोकनिक मार्गदर्शक - हिनक प्रमुख आतिथ्य कार्यक्रम लेल पूर्ण चन्द्रमाक शीतल - निश्छल चाँदनीक समान छल। ऋतेशजी एवं शिशिर बाबु संग नीलमाधव चौधरी सर केर सरस प्रोत्साहित करयवला उपस्थिति आ राखल गेल आलेख पर टिप्पणी सारगर्भित छल। नाउ एण्ड देन - मिथिला मेन - दहेज मुक्त मिथिलाक प्रथम संरक्षक महोदय कृपानन्द सर केर अध्यक्षता कार्यक्रम केर पूर्णता हेतु मोहर लगेबाक काज केलक। तहिना परम आदरणीय वरिष्ठ विकासवादी अभियानी आ हमरा लोकनिकेँ सदिखन आशीर्वाद सँ प्रेरित करनिहार अखिल भारतीय मिथिला संघ केर अध्यक्ष श्री विजय चन्द्र झा केर उपस्थिति मिथिलाक भीष्म पितामह समान छल। ऋषि मलंगिया भाइ केर सहयोगी - प्रेरक वचन सँ डेग-डेग उठबैत मात्र ४ दिन मे कार्यक्रम केँ सफलता संग संपन्न कैल जा सकल। नीरज पाठक, रामचन्द्रजी, हेमन्त भाइ, प्रसुन प्रशान्त, मिहिर बाबु - हम कतेक नाम गनाउ।
दिल्ली मे आब बुझाइते नहि अछि जे अपन निजी गाम नहि हो। अहाँ सबहक उर्जा सँ हमर उर्जा हजारो गुना बढि गेल अछि। सुनील पवन जी द्वारा कलश यात्राक प्रथम चरण लेल जोश-भरल मदैद - विश्वास राखू, अहाँक हर सपना पूरा होयत आ मिथिला-मैथिली लेल ई देन कदापि कियो बिसरि नहि सकत।
कोई टिप्पणी नहीं:
सदस्यता लें टिप्पणियाँ भेजें (Atom)


text:
...... अतुल्य-प्रकाश उर्फ बब्लू ......
आय बरसातिक दिन छल आ नव विवाहित अतुल्य-प्रकाश उर्फ बब्लू के घर में पिछला तीन दिन में जे घटनाक्रम घटित भेल छल ओ हुनक जीवनक विभिन्न हिस्सा के एकटा फिल्म केर रील'क भाँति हुनका देखा रहल छलन्हि, बिल्कुल टुकड़ी-टुकड़ी में।
अतुल्य-प्रकाश के आय तक शायदे किओ पूरा नाम सँ जानैत हेतन्हि जे ओकर आगू लाल दास सेहो लागल अछि। माँ बाबूजी'क लेल त’ एखनो ओ बब्लू छलाह, ओएह बब्लू जे बच्चा में बदमाशी करैत-करैत जखन अपने थाकि जाइत छलाह तखने हुनकर खेल बन्द होइत छलन्हि। मजाल छलैक जे किओ हुनका एक बेर डाँटि दैथि। कहल गेल अछि बच्चा अपन दादा-दादी, नाना-नानी लग बिगड़ि जाइत छैक। मुदा अतुल्य प्रकाश उर्फ बब्लू बच्चा में बदमाशी जरूर करैत छलाह, मुदा बिगड़लाह नहि। अपितु एत्ते सुधरलाह जे हुनकर माँ-बाबूजी हुनका पर एखनो गर्व करैत छैथि। पुणे के एकटा प्रतिष्ठित सॉफ्टवेयर कम्पनी में सीनीयर सॉफ्टवेयर इन्जीनियर पद पर कार्यरत छलाह। हुनकर माय अक्सर अपन तुरिया के कहैथ छलीह जे बब्लू के साठि हजार टाका महीना भेटैत छैक। आ सरकार के 12 हजार टाका इनकम टैक्स के रुप में दैत छथिन्ह। अक्सर हुनकर दियादिनी लोकनि हिनका परोक्ष में बाजैत छलीह जे एहनो कतओ भेलैक अछि जे 25-26 सालक लोक के साठि हजार टाका दरमाहा भेटतैक।
समय बदलल आ ओहि क्रम में लोक सभ सेहो बदलैत गेल। अतुल्य प्रकाश के विवाह भेने आय आठ महीना बीत गेल छल। विवाह भेलन्हि अपने सँग काज करय वाली कन्या सँग। संजोग सँ ओहो मैथिल छलीह...आ कुंडली से मिल गेल छलन्हि। हुनकर माँ बाबूजी के बुझु जीविते स्वर्ग भेटि गेलन्हि। पूतोहु भेटलन्हि एतेक सुन्दर, आ ओहो अंग्रेजी बाजय वाली। कम्प्यूटर सायन्स में ओहो इन्जीनियरिंग केने छलीह। मुदा अतुल्य उर्फ बब्लू के माय जखन अपन दियादनी के अपन पुतोहु के बारे में बतबय छलथिन्ह तऽ हुनका लेल एक्के टा बात मुँह सँ निकलैत छलन्हि जे हमर पुतोहु अँग्रेज जँका अंग्रेजी बाजैत छथि। हुनका आगु में शायद कम्प्यूटर इन्जीनीयरिंग के डिग्री शायद अंग्रेजीक सामना में मुरझा जायत छल। हुनका कतेक बेर बुझायल गेल जे कम्प्युटर अंग्रेजी सँ बेसी महत्वपूर्ण होइत अछि मुदा हुनका लेल अंग्रेज सन अंग्रेजी, एखनो बेसी महत्व राखैत छलैक।
समय बदलल... मुदा लोक सब ओएह। कियो नहि बदलल। मुदा बब्लू, ओ बब्लूआ सँ अतुल्य प्रकाश कोना भेलाह से हुनको नहि जानि पड़लन्हि। विवाह सँ पहिने जखन ओ पुणे सँ गाम आबैत छलाह सब कियो इएह कहैत छल। ई बब्लुआ एतेक पढ़ियो के नहि सुधरल। एखनो एकरा अन्दर के बच्चा नहि गेल अछि। ओ बच्चा जे आब बेसी बदमाशी नहि करैत अछि मुदा अन्दर में बच्चा'क सहजता, निश्चछलता ओएह। आनो आदमी बाट चलैत इएह कहैत छलथिन्ह जे बेटा होथि त’ बब्लू जेकाँ। मुदा की एकटा विवाह बब्लू के एना बदलि देत ? से ककरो नहि बुझल छल। आबक बब्लू आब बब्लू नहि, आब अतुल्य-प्रकाश बनि गेल छलाह। अतुल्य प्रकाश एक एहन व्यक्ति छलाह जेकरा अन्दर में गम्भीरता आ कूटनीति भरि गेल छलन्हि। हुनका अन्दर में बब्लूक कोनो गुण नहि मौजूद छलन्हि। गामक लोक त’ बहुत तरह'क बात करैत छल मुदा बब्लू अतुल्य-प्रकाश में कोना परिवर्तित भेला से ककरो नहि मालूम छल। अलग-अलग लोक अलग-अलग बात कहैत छलथिन्ह मुदा जिनका किछो नहि बुझल छल ओ हिनकर कनियाँ के दोष दैत छलथिन्ह। मुदा ओ खुद अपना आप के एहि दुआरे बदलि लेलथिन्ह किएक त’ विवाह सँ पूर्व आदमी लड़का रहैत छैक आ विवाह'क बाद ओ आदमी भ' जाइत छैक। आब ओ आदमी भ' गेल छलाह, तेँ लड़कपन के छोड़ि देनाइए उचित बुझलथिन्ह।
हुनकर कनियाँ जे कहियो विलासिता सँ दूर नहियो नहि रहलीह. परन्च अपन काज में पूर्ण प्रोफेशनल छलथिन्ह। हमेशा सँ हुनक विलासिता पूर्ण जीवन हुनकर पढ़ाई-लिखाई में कहियो बाधक नहि छल। ओ हमेशा सँ अपन कैरियर'क बारे में सजग रहथिन्ह. विवाह सँ पूर्व अतुल्य-प्रकाश उर्फ बब्लू सँ कबूल करबा नेने छलथिन्ह जे विवाह के बाद ओ अपन नौकरी के कहियो नहि छोड़तीह, आगु किछु दिनक बाद हुनका एम.बी.ए करबाक छलन्हि सेहो ओ बब्लू केँ बता देने छलथिन्ह। विवाह सँ पहिने बब्लू के अपन कनियाँ'क इएह बात नीक लागैत छल। ओ सोचैत छलाह जे हुनकर माँ-बाबूजी कतेक खुश हेथिन्ह जे हुनकर बेटा के साथ-साथ पुतोहु सेहो सॉफ्टवेयर इन्जीनियर। मुदा हुनकर वास्तविक जीवन एकटा शायर'क भाँति छल, जिनकर शायरी पर फिदा भ' के तऽ एकटा लड़की विवाह कऽ लेलथिन्ह, मुदा ओ लड़की के बाद में पता चललैक जे ई शायर तऽ जिन्दगी में एक्के घंटा शायरी करैत छैक आ बाँकी के 23 घंटा एक आम आदमीक तरह रहैत छैक।
बब्लू के कनियाँक जे बात अपन विवाह सँ पहिने बढियाँ लागैत छलैक, ओएह बात आब खराब लागय लागलैन्ह। कखनो-कखनो ओ सोचैत छलाह जे माँ-बाबूजी'क जीवन कतेक बढियाँ छलैक। बाबूजी'क ऑफिस सँ अयला'क बाद हुनकर माँ कम सँ कम एक कप चाय बना के तऽ दैत छलीह। मुदा ओ अपन कनियाँ के कैरियर के प्रति बहुत संवेदनशील छलाह। हुनकर कखनो मोन नहि छ्लन्हि जे हुनकर कनियाँ अपन नौकरी छोडि साँझ के एक कप चाय बनेबा'क लेल घर बैसथि। मुदा हुनका आ हुनकर कनियाँ में बहुत अन्तर छलैक। ओना तऽ अक्सर ई होइत छैक जे दु लोकनि दु भिन्न-भिन्न स्थान सँ आबि के एक जगह रहनाय शुरु करतैक, तऽ दुनू के रहन-सहन में अन्तर ते हेबे करतैक। मुदा एतय दुनु आदमी के सोचे में अन्तर छलैक। जतय बब्लू एक बढियाँ जीवन केँ महत्व दैत छलथिन्ह ओतय हुनकर कनियाँ जीवन में प्रत्येक ऊँचाई छुबय चाहैत छलीह, चाहे ओही लेल हुनका किछो करय पड़न्हि। दुनू लोकनि अपन-अपन जगह ठीक मुदा दुनु में कोनो सामंजस्य नहि। बब्लू एहि बात के अपन नियति बना काज चलबैत छलाह जे विवाह'क बाद पति आ पत्नी के कतओ नहि कतओ कम्प्रोमाइज करइए पड़ैत छैक।
मुदा परसु त’ अति भ' गेलैक। आय बरसातिक दिन छलैक आ हुनकर माँ-बाबूजी'क फोन पिछला एक महीना सँ आबि रहल छल जे कनियाँ के बरसातिक पूजा करैक लेल जरूर कहबैक। बब्लू से सकारात्मक छलाह जे बरसातिक पूजा कतओ नहि हो। बरसातिक कथा त’ नहि भ' सकैत छैक मुदा बड़ गाछक पूजा जरूर भ' सकैत छैक। की हेतैक कनियाँ के एक दिनक छुट्टीए ने लेबे पड़तन्हि। तें कनियाँ के बिना बतेने पिछला एक महीना सँ बड़'क गाछ ताकै में लागल छलाह। सँयोगवश बड़ गाछ सेहो भेटि गेलन्हि।
आ तीन दिन पहिने अपन कनियाँ के ई बात कहने छलाह जे बरसातिक दिन छुट्टी जरूर ल' लेब। आशाक विपरीत कनियाँ हिनका निराश क' देने छलीह। हिनका कहने छलीह, "21वीँ सदी में भी तुम इस ढोंग पर विश्वास् करते हो, मुझे यह जानकर आश्चर्य होता है कि तुम एक सॉफ़्टवेयर इन्जीनियर हो और फौरेन का तीन बार दौरा कर चुके हो उस दिन मेरे प्रोजेक्ट की डेलिवरी है, एन्ड आई कान्ट स्टे एट होम जस्ट फोर आल दीज नोनसेन्स"। कनिके देर में बब्लूक माय के फोन सेहो चलि आयल आ बब्लू के माय सँ एतेक बड़का झूठ कहबाक हिम्मत नहि भेलन्हि जे ओ कहि देथीन्ह की कनियाँ बरसातिक पूजा करय सँ मना क' रहल छथीन्ह।
ओ अपन माँ-बाबूजी सँ कहि देलथिन्ह सब बात सच सच। हुनकर माँ-बाबूजी कनियाँ सँ बात करबाक लेल चाहैत छलथिन्ह मुदा ओ फोन पर बात नहि करय चाहैत छलीह। परसुए त’ बरसाति अछि आ आय ई सब नाटक भ' रहल छल। ओहो राति एक्के बिछौन पर पड़ल बब्लू जतय पूरा दुनियाँ के बारे में सोचैत छलाह आ आजुक टटका घटना'क कोनो उपाय सोचै में व्यस्त छलाह, ओतैय हुनकर कनियाँ फोंफ काटैत सुतल छलीह।
भोर भेला पर हुनकर कनियाँ ऑफिस गेलीह। ऑफिस त’ बब्लूओ गेल छलाह मुदा हुनका आय काज करबा में कोनो मोन नहि लागैत छलन्हि। लन्च'क समय में हुनकर बाबूजी हुनकर कनियाँ के फोन केलथिन्ह। नहि जानि किएक एहि बेर हुनकर कनियाँ हुनकर फोन उठा लेने छलीह आ बाबूजी कें कहने छलथीन्ह, "गोर लागैत छी बाबू जी!" हुनकर बाबूजी कहलथिन्ह, "सौभाग्यवती रहथु, की हमरा एतेक अधिकार दैत छी जे हम अहाँ के दुई लाइन कही"। नहि जानि किएक ओ हुनका परमिशन द' देलथिन्ह।
हुनकर बाबूजी फोने पर कहय लागलथिन्ह, "कनियाँ! हमर बेटी! आय हमर उमर साठि पार क' रहल अछि। हमरा लेल जेना बब्लू तहिना अहुँ। हम आय ई बात अहाँ के एहि दुआरे कहि रहल छी किएक ते हमरा बुझल अछि जे अहाँ पढ़ल-लिखल छी आ हमर बात के अहाँ बहुत बढियाँ तरीका सँ बुझि सकैत छी। जँ अहाँ एतेक पढ़ल नहि रहितहुँ त’ हम अहाँ के अखन किन्नहुँ नहि फोन केने रहितहुँ"
ओ आगु बाजैत कहलथिन्ह, "बेटी, हमरा लोकनिक किछु सँस्कार अछि। जेना बिलाई म्याउँ म्याउँ करैत छैक कुकुर भौं भौं करैत छैक... किएक त’ ई ओकर सँस्कार छैक। आय यदि कोनो कुकुर म्याउँ म्याउँ करय लागय त’ ओकरा किओ वैल्यू नहि देतैक। तें कुकुरक भला एही में छैक जे ओ भौं भौं करय।"
हुनकर तर्क जारी छल, "तहिना हमरा लोकनिक सेहो सँस्कार अछि। मानि लिअ आय अहाँक बाबूजी आबि जाथि आ अहाँ हुनकर पैर नहि छुबि हुनका हाथ मिला कें स्वागत करिऔक तें की अहाँ अपन बाबूजी'क प्रतिष्ठा में कमी क' देबन्हि, मुदा हाथ मिला के अहाँ के मोन नहि मानत. जे आत्मा के सँतुष्टि पैर छुबि के भेटत ओ कहिओ हाथ मिलेला सँ नहि। किएक ते हाथ मिलेनाय अपना लोकनिक सँस्कार में नहि अछि। अपना लोकनिक सँस्कार में छैक जे पैर छुबि प्रणाम करी"।
ओ समाप्त करैत बजलाह, "तें बेटी अहाँ दुनु लोकनिक एखन जीवन'क शुरुआत थीक। बरसातिक पूजा एक सौभाग्यशाली, सम्पूर्ण आ खुशहाल दाम्पत्य जीवन'क लेल कयल जायत छैक। ई अपना लोकनिक सँस्कार में अछि आ हजारों साल सँ मान्यता छैक, जे बरसातिक पूजा मोन सँ करैत छैक ओकर परिवार हमेशा खुशहाली में बीतैत छैक। आ सबसँ पैघ जे जीवन में ई एक्के बेर होइत छैक। जीवन बहुत पैघ छैक आ अहाँ के ई त’ शुरुआते थीक, अहाँ के जीवन में कैरियर बनेबाक बहुत मौका भेटत। तें अहाँ एकरा नहि छोड़ब। हमर बात मानि लिअ आ काल्हि छुट्टी ल' के ई पूजा जरूर करू, एहि सँ हमेशा अहाँक परिवार खुश रहत"।
ई कहि हुनकर बाबूजी फोन काटि देलथिन्ह। हुनकर बाबूजी के भेलन्हि जे पुतोहु बात मानि जेथिन्ह मुदा कनियाँ के ऊपर में विपरीत प्रभाव पड़लन्हि। कनियाँ तुरन्त अतुल्य प्रकाश उर्फ बब्लू के फोन क’ कहलथिन्ह, " सम्भालो अपने बाबूजी को जो मन में आये आँय-बाँय बकते रहते हैं। उनको मालूम नहीं था क्या कि वह अपने बेटे की शादी एक सॉफ्टवेयर इन्जीनियर से कर रहे हैं, बताओ मुझको वह कुत्ता का भौं भौं और बिल्ली की म्याँउ म्याँउ से सँस्कार समझा रहे थे। उनको बोल दो की सँस्कार क्या होता है मुझे अच्छी तरह से मालूम है।"
"और मैं बेवकूफ नहीं हूँ। मेरा कल प्रोजेक्ट का डीलिवरी है इसीलिए, नहीं तो तुमलोगों को मैं इतना नाटक करने का मौका नहीं दिया होता यदि मैं छुट्टी माँगूगी तो मुझे नौकरी से निकाल दिया जाएगा। और एक हजार साल के रीति-रिवाज के लिए अपना नौकरी नहीं खोना चाहती।" हुनकर कनियाँ फ्रश्टेशन में अपन बात कहैत फोन काटि देलथिन्ह. मुदा बब्लू अपन बाबूजी के अपन कनियाँ के विचार नहि कहबा में नीक बुझलथिन्ह आ नियति'क इच्छा जानि एकरा बिसरि जेबाक सोचलथिन्ह। आब हुनको लागय लागलन्हि जे हुनकर कनियाँ ठीके त’ कहैत छथीन्ह।
आय साँझ में जँ हुनकर कनियाँ घर एलीह ते अतुल्य-प्रकाश उर्फ बब्लू सेहो हुनका कहय लागलन्हि जे अहाँ'क विचार सँ हमहुँ सहमत छी। जीवन बहुत पैघ छैक आ आय सँ पचास साल बाद कतेक लोक एहि परम्परा के आगु बढ़ेताह से पता नहि। पचास साल बाद किओ बरसाति मनेबो करताह की नहि से पता नहि। तें अपना लोकनि किएक एहि में फँसि अपन जीवन खराब करब। यदि अहाँ के छुट्टी नहि भेटैत अछि ते जाउ अहाँ काल्हि आफिस जाऊ। हम त’ पहिने सँ छुट्टी नेने छी काल्हि हम नहि जायब"।
हुनकर कनियाँ के हुनका ऊपर मेँ सहजे विश्वास नहि भेलन्हि। हुनका मोन में खटक’ लागलन्हि जे जरूर एहि में ई दुनु बाप-बेटाक किछु चालि अछि। हमेशा सँ सतर्क रहय लागलीह। मुदा अतुल्य-प्रकाश उर्फ बब्लू आब पूर्ण तरहें सहज भ' गेल छलाह्। आ नहि जानि किएक हुनकर सहजता हुनकर कनियाँक मोन में शंका नहि मुदा एक शाँति प्रदान करैत छलन्हि।
बब्लू आय़ जल्दी सुति गेलाह। मुदा सब किछु सामान्य भेलाक बादो हुनकर कनियाँक मोन उद्विग्न भेल छलन्हि। बेर-बेर हुनका मोन में बब्लूक बाबूजीक बात कौंध जायत छलन्हि, जे बरसाति नव दाम्पत्य जीवन कें खुशहाल करबाक एकटा पूजा थीक। लोक एक जीवन में एक्के बेर ई पूजा करैत अछि जाहि सँ हुनकर जीवन खुशीपूर्वक बीतय। ई बात एक पढ़ल लिखल लोक बेसी बुझि सकैत छैक. दोसर तरफ हुनका इहो मोन पड़ैत छलन्हि जे काल्हि प्रोजेक्टक डेलिवरी थीक। भोरे-भोर उठि के ऑफिस जेनाय अछि। बहुत काज निपटेनाय अछि। आ अमेरिका में भोर होमय सँ पहिने ओकरा डेलिवरी क' देबाक छन्हि। ओकर बाद हुनकर प्रोमोशन, अमेरिका जेबाक अवसर कत्तेक चीज भेटतन्हि। हुनकर दुनिएँ बदलि जायत।
आय बरसाति छल। बब्लू अखन धरि सुतल छलाह। आय ओ छुट्टी लेने छलाह। मुदा हुनकर कनियाँ भोरे उठि तैयार होमय लागलन्हि। हुनकर नौकरीक आय सबसँ महत्वपूर्ण दिन छल। हुनका आय ई साबित करबाक अवसर छलन्हि जे लड़का आ लड़की में कोनो अन्तर नहि बल्कि ओ लड़का सब सँ एक डेग आगुए छथि. ओ भोरे-भोर तैयारी करैत छलीह मुदा काल्हि बब्लू'क बाबूजी सँ फोन पर भेल बात हुनका कखनो-कखनो डरा जाइत छलन्हि, "जीवन, परिवार, खुशहाली, बरसाति इत्यादि-इत्यादि"। मुदा प्रत्येक आवेग पर अपना आप के सम्हारैत, ओ अपने आप सँ साबित करै लेल चाहैत छलीह जे ओ स्त्री थीकीह मुदा कमजोर नहि। स्त्री'क सबसँ पैघ दोस्त स्त्री आ सबसँ पैघ प्रतिद्वन्दी स्त्रीए. ई शब्द हुनका अपना लक्ष्य सँ नहि डगमगा सकैत छलन्हि। जखन ऑफिस जेबाक लेल ओ तैयार भ' गेलीह तखनो बब्लू निश्चिंत भ' सुतल छलाह, जेना किछो नहि भेल छल। मुदा कनियाँक आवाज जखन कान में गेलन्हि "चाय पी लो" त’ धरफड़ा के उठलाह।
दुनू लोकनि एके टेबुल पर बैसल छलाह मुदा बात किछु नहि भेलन्हि। बब्लू एहि दुआरे किछ नहि बजलाह जे हुनका एखनो नींद लागल छलन्हि आ हुनकर कनियाँ एहि दुआरे किछु नहि बजलीह जे हुनका एत्तेक बात कहैक छलन्हि जे फुराइते नहि छलन्हि जे कोन बात करब। खैर घड़ी में आठ बाजि चुकल छल। आ हुनकर कनियाँ बरसातिक दिन में अपने पति के बाय-बाय कहि ऑफिस जा चुकल छलीह। बाहर सँ ऑफिसक काजक तर बैसल आ भीतर सँ बरसातिक बोझ तर दबल। आ ताहु में हुनकर ससुरक गप्प "जीवन, परिवार, खुशहाली, बरसाति" बेर-बेर आबि हुनकर तंद्रा के भँग क' दैत छलन्हि।
जहिना हुनकर कनियाँ ऑफिस लेल गेल्थीन्ह बब्लू फेर स’ बिछाउन में पसरि गेलाह, एहि बात सँ निफिकिर जे सूर्यक रौशनी घर में दूधिया मरकरी कें हराबैक लेल ताल ठोकि रहल छल। बाथरूम'क नल सँ प्रत्येक दस सेकेन्ड पर चुबय बला पानि-बुनक टप-टप'क आवाजो हुनका विचलित नहि करैत छलनहि। आ बाहर तरकारी बेचय वाला वाला आ कबाड़ीवाला'क आवाज सेहो। हुनकर नींद तखने टुटलन्हि जखन घरक काल-बेल बजल।
==============================
एहि कथा’क बाँकी हिस्सा हमर पोथी "भोथर पेन्सिल सँ लिखल" मे देल गेल अछि. पोथी’क बारे मे विशेष जानकारी आ कीनबाक लेल प्रक्रिया निम्न लिन्क मे देल गेल अछि. http://www.bhothar-pencil.co.cc/ .
मैथिली भाषा’क उत्थान मे योगदान करु. पोथी कीनि साहित्य केँ आगू बढ़ाऊ.
============================


text:
राष्ट्रपति भवन स भवेश नंदन
नई दिल्ली। राष्ट्रपति प्रतिभा देवी सिंह पाटिल कहलथि अछि जे मिथिला भारतीय संस्कृति क केन्द्र अछि। मिथिलाक रहन-सहन अदभुत अछि। ओ कहलथि जे मिथिलाक पहचान दुनिया भरि मे सबस अलग अछि। एहि क्षेत्र क कईटा गौरव गाथा अछि। मिथिलाक लोक मृदुभाषी होइत छथि। महामहिम आई राष्ट्रपति भवन क दरबार हॉल मे मधुबनी स्थित भवनाथ-वेदमती चौधरी कॉलेज ऑफ एजुकेशन क सांकेतिक शिलान्यास केलथि। महामहिम एकर संगहि चानपुरा (मधुबनी) स्थित कृषि विज्ञान केन्द्र क नव निर्मित प्रशासनिक आ प्रशिक्षण भवन क सेहो सांकेतिक उदघाटन केलथि। एहि अवसर पर स्व. भवनाथ चौधरी क प्रतिमाक अनावरण सेहो महामहिम राष्ट्रपति क हाथ स भेल।
श्रीमती पाटिल महिला सशक्तीकरण आओर कृषि क विकास पर जोर देलथि। एहि लेल किया त महिला क विकास क बिना समाज क भला नहि भ सकैत अछि। ओ कहलथि जे किसान कए साधन उपलब्ध करेबा क जरूरत अछि। हुनका तकनीकी ज्ञान सेहो विकसित हेबाक चाही। राष्ट्रपति शिक्षा क विकास मे ट्रस्ट क योगदान क सेहो सराहना केलथि।
एहि स पूर्व एसके चौधरी शिक्षा न्यास क अध्यक्ष संत कुमार चौधरी राष्ट्रपति आ आगत अतिथि क स्वागत करैत कहलाह जे अहाँ सभहक सहयोग स न्यास दिनोदिन शिक्षा क क्षेत्र मे प्रगति क रहल अछि। चौधरी राष्ट्रपति कए जानकारी दैत कहला जे ट्रस्ट दिस स देश क विभिन्न हिस्सा मे 47टा शिक्षण संस्था कार्यरत अछि। एहि मे इंजीनियरिंग, प्रबंधन आ सामान्य शैक्षणिक संस्थान शामिल अछि। जल्द एकर संख्या सौ पार भ जाएत।
राष्ट्रपति भवन क दरबार हॉल मिथिला क रंग मे तखन रंगा गेल जखन मधुबनीक सांसद हुकुमदेव नारायण यादव अपन भाषण मैथिली मे शुरू केलथि। मैथिली मे भाषण सुनैत सम्पूर्ण दरबार हॉल थपड़ी क आवाज स गुंजि गेल। श्री यादव मिथिला क गौरवपूर्ण इतिहास क संबंध मे जानकारी दैत महामहिम राष्ट्रपति कए मिथिला दिस स अभिनंदन केलथि।
श्री यादवक भाषण क जिक्र महामहिम राष्ट्रपति अपन उदबोधन मे सेहो केलथि। ओ कहलथि जे हुकुमदेव नारायण जी क भाषण बुझबा मे त नहि आयल मुदा सुनबा मे बड्ड मधुर आ नीक लागल। लागल जेना कोनो पंडित वेदपाठ क रहल छलथि। महामहिम मैथिली भाषा क मिठास क संबंध मे कहलथि जे ई बड्ड मधुर भाषा अछि। मधुबनी (मिथिला) चित्रकला क महानता क संबंध मे सेहो ओ चर्च करैत कहलथि जे एहि मे मिथिलाक महिला क बड्ड पैघ योगदान अछि।
महामहिम जखन मैथिली क मिठास आ महत्व क चर्च करैत छलथि तखन कार्यक्रम मे बिहारक पूर्व मुख्यमंत्री जगन्नाथ मिश्र सेहो उपस्थित छलाह। हुनक अलावा कार्यक्रम मे सांसद मंगनीलाल मंडल, स्वास्थ्य मंत्री बिहार अश्विनी चौबे, बिहार विधानपरिषद क पूर्व सभापति ताराकांत झा, विधायक विनोद नारायण झा, विधायक फैयाज अहमद, विनोद सिंह विधान पार्षद, पूर्व विधायक हरिभूषण ठाकुर बचौल आ पूर्व विधान पार्षद दिलीप चौधरी सहित अन्य गणमान्य लोक उपस्थित छलाह। समारोह मे कृषि अनुसंधान परिषद क निदेशक डा. एस अय्यपन सेहो उपस्थित छलाह। विधान परिषद सदस्य विनोद कुमार सिंह राष्ट्रपति कए सनेस क रूप मे मिथिला चित्रकला भेंट केलथि। हुनका केंद्र दिस स प्रकाशित पत्रिका क एकटा प्रति सेहो देल गेल। कार्यक्रम क अंत मे कृषि विज्ञान केन्द्र चानपुरा क निदेशक पी.सी चटर्जी धन्यवाद ज्ञापन केलथि।
रपट प्रस्तुति – नई दिल्ली स कल्पना वात्स्यायन
maithili news, mithila news, bihar news, latest bihar news, latest mithila news, latest maithili news, maithili newspaper


text:
बैशाख १९ गते,धनुषा जिल्लाके औरही नदी होईत महोत्तरी जिल्लामे परबला कुटमेश्वरी आ विग्ही नदीके पानिमे कोनो भिऽ किसिमके विषादीयूक्त रसायनिक (केमिकल) प्रयोग नै कऽर सर्वोच्च अदालत एभरेष्ट पेपर मिल्स प्रा.लिके आदेश देने डेढ दशक सँ बेसी समय वित्लाकबादो आदेशके पालना नै कएने पाओलगेलअछि ।वि.स. २०५८ सालमे सर्वोच्च अदालतमे परल रिटउपर न्यायाधीश चन्द्र प्रसाद पराजुली तथा बलराम केसीके संयुक्त इजलाससँ परमादेश समेतके निर्देशनात्मक आदेश पेपर मिल्सके देनेछल । मुद्दा ओ मिलसँ निक्लल बिषादीयूक्त फोहोरमैलासभ नदीमे फेक्वाक क्रममे अर्थात १६ वर्ष आगा सर्वोच्च अदालतके आदेश अएलाकबादो ओ आदेशके उल्लंघन कर्वाक क्रम अखनो जारीए अछि तँ सर्वोच्च अदालतके उक्त आदेश अखनधरि कार्यान्वयन होब नै सकलअछि ।
Share.


text:
बाढ़ि राष्ट्रीय आपदा... Baarhi Rashtriya Aapda
बाढ़ि राष्ट्रीय आपदा
बिहार मे आएल बाढ़ि के राष्ट्रीय आपदा घोषित कs देल गेल अछि. एकर घोषणा प्रधानमंत्री मनमोहन सिंह जी कोसी सं बाढ़ि प्रभावित इलाका सहरसा... सुपौल... मधेपुरा आओर अररिया के दौरा कएला के बाद कएलथिन्ह. प्रधानमंत्री के कहनाय छलन्हि जे हालात सच मे बड़ खराब अछि. आपदा के एहन स्थिति मे केन्द्र बिहार के संग अछि आओर जरूरत पड़ला पर केन्द्र हर संभव मदद देबय लेल तैयार अछि. प्रधानमंत्री राज्य के एक हजार करोड़ रुपया के आर्थिक मदद देबय के घोषणा सेहो कएलथिन्ह. एहि के संग श्री मनमोहन सिंह जी के कहनाय छलन्हि जे बिहार के तुरंत सवा लाख टन अनाज सेहो देल जाएत. ई सभ शुरुआती मदद अछि. बाढ़िक आकलन कएला के बाद केन्द्र के तरफ सं आओर मदद देल जाएत.
एहि सं पहिने प्रधानमंत्री बाढि प्रभावित इलाका के हवाई सर्वेक्षण कएलथिन्ह. हुनका संग यूपीए अध्यक्ष सोनिया गांधी सेहो छलखिन्ह. प्रधानमंत्री आओर सोनिया गांधी के संग मुख्यमंत्री नीतीश कुमार... रेल मंत्री लालू प्रसाद यादव...रसायन आओर उर्वरक मंत्री रामविलास पासवान... केंद्रीय जल संसाधन मंत्री जयप्रकाश नारायण यादव आओर पूर्व मुख्यमंत्री राबड़ी देवी सेहो हवाई सर्वेक्षण मे शामिल छलखिन्ह.
हवाई सर्वेक्षण मे शामिल केंद्रीय गृहमंत्री शिवराज पाटिल के कहनाय छलन्हि जे एहन समय मे सभ के मिलि के काज करबाक चाही जाहि सं बेसि सं बेसि लोक तक राहत पहुंच सकय. मुदा सरकार... प्रशासन केर सामने सभस बड़का चुनौती कई दिन सं बाढ़ि मे फंसल लोक तक राहत सामान पहुंचचाबय के अछि. खाय पिबय के पैकेट बांटल जा रहल अछि मुदा ई सभ बाढ़ि पीड़ित तक नहिं पहुंच पाबि रहल अछि.
2 comments:


text:
चंद्रधारी संग्रहालय कए भेटल अंतरराष्ट्रीय पहचान
दरभंगा/मधुबनी । बलिराजगढ आ नालंदा दूनू बिहार लेल महत्वपूर्ण अछि, दूनू पर सरकार क ध्यान अछि । सरकार लेल बलिराजगढ आ नालंदा समतुल्य अछि। इ कहब अछि मुख्यमंत्री क सांस्कृतिक सलाहकार पवन वर्मा क । दू दिनी यात्रा पर दरभंगा प्रमंडल पहंचल श्री वर्मा बलिराजगढ समेत कईटा महत्वपूर्ण स्थलक भ्रमण केलथि। श्री वर्मा कहला जे 70 क दशक मे बलिराजगढ कए पुरातत्व विभाग अपन अधीन केने छल, मुदा एखन धरि एकर सही प्रकार स उत्खनन नहि कैल गेल अछि। श्री वर्मा कहला जे अगर एकर सही प्रकार स उत्खनन कैल जाए त नालंदा त बड नव मिस्र क सभ्यता तक एकरा स पुरान नहि रहत। इ दुनिया क ज्ञात इतिहास कए बदलि सकैत अछि। ओ कहला जे मुख्यमंत्री खुद एहि स्थान क भ्रमण क चुकल छथि आ हुनक निर्देश पर ओ बलिराजगढ भ्रमण करबा लेल आयल छथि। श्री वर्मा कहला जे मिथिला क संस्कृति गौरवशाली रहल अछि आ एकर संरक्षण हर हाल मे कैल जाएत । मधुबनी क कईटा गाम आ स्थान क भ्रमण केलाक बाद श्री वर्मा दरभंगा क चंद्रधारी संग्रहालय देखबा लेल पहुंचलाह । संग्रहालय देखलाक बाद ओ कहला जे पटना संग्रहालय क बाद राज्य मे दोसर सबस पैघ संग्रहालय दरभंगा क चंद्रधारी संग्रहालय कए अंतरराष्ट्रीय पहचान देल जाएत । राज्य सरकार एकरा लेल प्रयास शुरू क देलक अछि । श्री वर्मा कहला जे ओ एकर ब्लू पिंट तैयार क मुख्यमंत्री लग प्रस्तुत करताह । श्री वर्मा कहला जे एहि संग्रहाल मे बहुत रास एहन वस्तु अछि जेकरा देखबा लेल देश नहि बल्कि विदेश स लोक आउत । पदभार ग्रहण केलाक बाद पहिल बेर दरभंगा आयल श्री वर्मा चंद्रधारी संगहालय कए एक एक टा वस्तु क गहन छानबीन केलथि । हुनक जिज्ञासा पुरान पाथर क मूर्ति मे विशेष रूप स छल । ओ बलिराजगढ स संबंधित वस्तु क जानकारी सेहो चाहैत दलाह। मुदा ओ इ जानि काफी दुखी भेला जे मूर्ति क दानदाता क नाम क उल्लेख अछि मुदा मूर्तिक संबंध मे कोनो जानकारी नहि अछि, जाहि स ओकर महत्व क पता नहि चलि पाबि रहल अछि । ओ राज दरभंगा क पुरान कीर्ति सब देख अचंभित भेलाह, खास क सिक्की स बनल ताजमहल कए ओ बेर बेर निहारलाह । क्यूरेटर शम्स अबरार हुनका इ जानकारी सेहो देलथि जे संग्रहालय मे कईटा कोठरी कई साल स बंद अछि आ ओहि बंद कोठली मे सेहो कईटा धरोहर अछि । एहि जानकारी पर आश्चर्य व्यक्त करैत श्री वर्मा कहला जे बंद कोठली कए यथाशीघ्र खोलेबाक प्रयास कैल जाए आ संग्रहालय मे राखल सब वस्तु क ढंग स प्रदर्शन करबाक व्यवस्था कैल जाए । ओ कहला जे एहि ठाम जेतबा संग्रह अछि ओ पर्यटक कए दरभंगा ऐबा लेल बाध्य क देत, बस जरूरत अछि एकरा सही प्रकार स प्रदर्शित कैल जाए जाहि लेल ओ एकटा ब्लू प्रिंट तैयार क रहल छथि । श्री वर्मा क संग पूर्व विधान पार्षद संजय झा सेहो छलाह ।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
नालंदा क समतुल्य होएत बलिराजगढ
चंद्रधारी संग्रहालय कए भेटल अंतरराष्ट्रीय पहचान